
Podľa § 15 ods. 1 písm. b) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov vydávam po schválení Akademickým senátom Prešovskej univerzity v Prešove tento

študijný poriadok

Prvá časť

Základné ustanovenia

Čl. 1

Úvodné ustanovenia

1. Účelom Študijného poriadku Prešovskej univerzity v Prešove (ďalej len „študijný poriadok“) je vymedzenie základných práv, povinností a pravidiel, ktorými sa riadi edukačný proces na Prešovskej univerzite v Prešove (ďalej len „univerzita“).

2. Základným poslaním študijného poriadku je stanovenie pravidiel prijímacieho konania, organizácie jednotlivých stupňov, foriem a metód štúdia, pravidiel preverovania vedomostí študentov, určenie rozsahu práv a povinností vysokoškolských učiteľov a študentov.

3. Študijné programy všetkých troch stupňov sa môžu uskutočňovať na univerzite alebo na jej fakultách. Pre študijné programy uskutočňované na univerzite platia primerane ustanovenia študijného poriadku upravujúce práva a povinnosti fakúlt a dekanov fakúlt.

Čl. 2

Vymedzenie základných pojmov

1. Študijný odbor je oblasť poznania, ktorá môže byť predmetom vysokoškolského vzdelávania v niektorom z jeho troch stupňov.

2. Študijný program je súbor vzdelávacích činností, najmä prednáška, seminár, cvičenie, laboratórne práce, projektová práca, stáž, exkurzia, odborná prax, bakalárska práca, diplomová práca, dizertačná práca (ďalej len „jednotka študijného programu“) a súbor pravidiel zostavený tak, že úspešné absolvovanie týchto vzdelávacích činností pri zachovaní uvedených pravidiel umožňuje získať vysokoškolské vzdelanie.

3. Študijný plán študenta určuje časovú a obsahovú postupnosť jednotiek študijného programu a spôsobu hodnotenia študijných výsledkov.

4. Študijný predmet je tvorený jednotkou študijného programu alebo skupinou jednotiek študijného programu zameraných na poskytnutie vzdelávania vo vymedzenej oblasti (napríklad prednáška a k nej zodpovedajúce cvičenie).

5. Kredity sú číselné hodnoty priradené k jednotkám študijného programu, vyjadrujúce množstvo práce študenta potrebnej na ich absolvovanie.

Druhá časť

Štúdium v bakalárskom študijnom programe a magisterskom študijnom programe

Čl. 3

Základné podmienky prijatia na štúdium

1. Vysokoškolské vzdelanie v študijnom odbore alebo v kombinácii študijných odborov sa získa štúdiom podľa akreditovaného študijného programu. Zoznam akreditovaných študijných programov na univerzite sa zverejňuje spôsobom určeným Ministerstvom školstva Slovenskej republiky.

2. Základné podmienky prijatia na štúdium v bakalárskom študijnom programe a magisterskom študijnom programe určuje § 56 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“).

3. Základnou podmienkou prijatia na bakalárske štúdium alebo na štúdium študijného programu podľa § 53 ods. 3 zákona je získanie úplného stredného vzdelania alebo úplného stredného odborného vzdelania. 

4. Základnou podmienkou prijatia na štúdium študijného programu druhého stupňa podľa § 53 ods. 1 a 2 zákona je absolvovanie študijného programu prvého stupňa. Pre absolventov bakalárskeho študijného programu, ktorí majú záujem pokračovať v štúdiu v nadväzujúcom magisterskom študijnom programe príbuzného študijného odboru, uskutočňovanom niektorou fakultou univerzity, fakulta môže určiť svojím vnútorným predpisom ďalšie podmienky prijatia na štúdium. 

5. Celkový počet prijímaných študentov na univerzitu a jej fakulty a iné súčasti určuje rektor. Počet prijímaných študentov na jednotlivé študijné programy určuje dekan. 

Čl. 4

Ďalšie podmienky prijatia na štúdium

1. Fakulta môže určiť ďalšie podmienky prijatia na štúdium s cieľom zabezpečiť, aby sa na štúdium dostali uchádzači s potrebnými schopnosťami a predpokladmi. Určené podmienky musia umožňovať výber uchádzačov, ktorí prejavia najvyššiu mieru schopností na štúdium. Ak splní podmienky prijatia na štúdium väčší počet uchádzačov, rozhoduje poradie najlepších.

2. Ďalšie podmienky určené na prijatie na štúdium podľa § 57 ods. 1 zákona nesmú z hľadiska obsahu vedomostí prekročiť obsah úplného stredného vzdelania.

3. Podmienkou prijatia na štúdium študijného programu v zdravotníckych študijných odboroch, ktorý sa uskutočňuje externou formou štúdia, je ukončené stredoškolské vzdelanie v príslušnom študijnom odbore.

4. Uchádzačovi o štúdium so zdravotným postihnutím dekan fakulty na jeho žiadosť určí formu prijímacej skúšky a spôsob jej vykonania s prihliadnutím na jeho zdravotné postihnutie v súlade s § 57 ods. 4 zákona.

5. Podmienky na prijatie zahraničných uchádzačov o štúdium na univerzite určí fakulta, na ktorej sa študijný program uskutočňuje.

6. Práva ustanovené zákonom sa zaručujú rovnako všetkým uchádzačom o štúdium a študentom v súlade so zásadou rovnakého zaobchádzania vo vzdelaní ustanovenou antidiskriminačným zákonom.

Čl. 5

Zverejnenie podmienok prijatia na štúdium

1. Fakulta zverejní včas, najneskôr do 20. septembra v akademickom roku, ktorý predchádza akademickému roku, v ktorom sa má štúdium začať, ak ide o bakalársky študijný program alebo študijný program podľa § 53 ods. 3, a pri ostatných študijných programoch najneskôr dva mesiace pred posledným dňom určeným na podanie prihlášok, lehotu na podanie prihlášok na štúdium, podmienky prijatia na štúdium, termín a spôsob overovania ich splnenia, a ak je súčasťou overovania schopností na štúdium prijímacia skúška, aj formu a rámcový obsah skúšky a spôsob vyhodnocovania jej výsledkov.

2. Fakulta zverejní aj informáciu o počte uchádzačov, ktorý plánuje prijať na štúdium príslušného študijného programu.

3. Fakulta je povinná poskytnúť uchádzačovi o štúdium informáciu o tom, či štúdium, o ktoré sa uchádza, zodpovedá požiadavkám na koordináciu vzdelávania pre potreby vzájomného uznávania kvalifikácií podľa osobitných predpisov.

4. Informácie podľa odseku 1 a 2 zverejní fakulta na úradnej výveske fakulty. Fakulta môže využiť aj iné vhodné prostriedky na informovanie o podmienkach prijatia na štúdium (www stránky fakulty, www stránky univerzity, informačné publikácie, spoločensko komunikačné prostriedky a pod.).

Čl. 6

Prijímacie konanie

1. Prijímacie konanie sa pre uchádzača o štúdium začína doručením jeho písomnej prihlášky na štúdium na fakultu, ktorá uskutočňuje príslušný študijný program. Fakulta umožní doručiť namiesto písomnej prihlášky aj prihlášku v elektronickej forme bez zaručeného elektronického podpisu, použitím informačného systému, ktorý umožňuje uchádzačovi o štúdium overenie jej zaevidovania v informačnom systéme odo dňa jej podania do dňa skončenia prijímacieho konania. Uchádzač o štúdium doručí s prihláškou i požadovanú prílohovú dokumentáciu fakulte, ktorá uskutočňuje príslušný študijný program. 

2. Prihláška musí byť doručená v termíne určenom fakultou. O prijatí prihlášky doručenej po termíne rozhodne dekan fakulty. 
3. Po prijatí prihlášky musí byť prihláška fakultou úradne evidovaná. V prípade nesprávneho vyplnenia, alebo v prípade nedoloženia dokladu o zaplatení poplatku môže požiadať fakulta o doplnenie prihlášky o chýbajúce údaje a dokumenty. Ak uchádzač v ustanovenej lehote nedostatky neodstráni, prihláška sa považuje za neplatnú.

4. Pozvánku na prijímaciu skúšku s pokynmi zašle fakulta uchádzačom najneskôr 14 dní pred jej konaním.

5. V prípade medzifakultného štúdia si uchádzač podá prihlášku na štúdium na tú fakultu, ktorá zverejnila informáciu o uskutočňovaní daného študijného programu v príslušnom akademickom roku.

6. Dekan fakulty môže rozhodnúť, či súčasťou prijímacieho konania bude prijímacia skúška, alebo uchádzači o štúdium budú prijatí bez prijímacej skúšky.
7. V odôvodnených prípadoch dekan fakulty môže vypísať druhé kolo prijímacieho konania. 

8. Ak ide o študijný program uskutočňovaný na univerzite, vo veciach, v ktorých rozhoduje dekan (ak je študijný program na fakulte) rozhoduje v tomto prípade rektor

Čl. 7

Prijímacia skúška

1. Priebeh a harmonogram prijímacej skúšky určí dekan fakulty.
2. Fakulta určí formu a obsah prijímacej skúšky.

3. Dekan fakulty vymenováva predsedov skúšobných a prijímacích komisií.

4. Prijímacia skúška sa koná v určenom termíne, fakulta však môže určiť aj náhradný termín. O náhradnom termíne rozhoduje dekan fakulty.
5. O mimoriadny termín konania prijímacej skúšky môžu dekana fakulty požiadať uchádzači, ktorí v príslušnom roku absolvujú strednú školu v zahraničí.
Čl. 8

Rozhodnutie o prijatí na štúdium

1. O prijatí na štúdium rozhoduje dekan fakulty. Poradným orgánom dekana je prijímacia komisia, ktorej členov vymenúva dekan fakulty. O prijatí na štúdium študijného programu uskutočňovanom na univerzite rozhoduje rektor. Poradným orgánom rektora je prijímacia komisia, ktorej členov vymenúva rektor.

2. Prijímacej komisii sú predložené všetky materiály o prijímacom konaní. Na základe predložených materiálov komisia navrhne dekanovi fakulty rozhodnutie o prijatí alebo neprijatí uchádzača.

3. Rozhodnutie o výsledku prijímacieho konania sa musí vyhotoviť písomne do 30 dní od overenia splnenia podmienok prijatia na štúdium. Rozhodnutie musí obsahovať výrok, odôvodnenie a poučenie o možnosti podať žiadosť o preskúmanie rozhodnutia.

4. Rozhodnutie sa musí doručiť uchádzačovi do vlastných rúk. Uchádzačovi, ktorého miesto pobytu nie je známe, sa doručuje vyvesením rozhodnutia na úradnej výveske fakulty počas 15 dní. Posledný deň tejto lehoty sa považuje za deň doručenia.

Čl. 9

Preskúmanie rozhodnutia

1. Žiadosť o preskúmanie rozhodnutia o výsledku prijímacieho konania (ďalej len „rozhodnutie“) môže uchádzač písomnou formou zaslať v lehote do ôsmich dní odo dňa jeho doručenia dekanovi fakulty.

2. Dekan fakulty môže sám žiadosti vyhovieť, ak zistí, že rozhodnutie bolo vydané v rozpore so zákonom, vnútorným predpisom univerzity alebo fakulty alebo s ďalšími podmienkami prijatia na štúdium. Inak postúpi žiadosť rektorovi.

3. Na prípravu preskúmania rozhodnutia zriadi rektor komisiu a vymenuje jej členov.

4. Fakulta do 15 dní po prevzatí žiadosti o preskúmanie rozhodnutia odovzdá komisii zriadenej podľa odseku 3 všetky materiály uchádzača, ktoré sú potrebné na preskúmanie rozhodnutia.

5. Rektor zmení rozhodnutie, ak bolo vydané v rozpore so zákonom, s vnútorným predpisom univerzity alebo s podmienkami ustanovenými podľa § 57 ods. 1 zákona. Inak žiadosť zamietne a pôvodné rozhodnutie potvrdí.
6. Ak rozhodnutie o neprijatí na štúdium programu uskutočňovanom na univerzite vydal rektor, môže sám žiadosti vyhovieť, ak zistí, že bolo vydané v rozpore so zákonom, s vnútorným predpisom univerzity alebo s podmienkami prijatia na štúdium. Inak postúpi žiadosť akademickému senátu univerzity. Akademický senát univerzity zmení rozhodnutie, ak bolo vydané v rozpore so zákonom, s vnútorným predpisom univerzity alebo s podmienkami prijatia. Inak žiadosť zamietne a pôvodné rozhodnutie potvrdí.

7. Odpoveď žiadateľovi o preskúmanie rozhodnutia musí byť odoslaná do 30 dní od doručenia žiadosti o preskúmanie rozhodnutia.

Čl. 10

Medziodborové a medzifakultné štúdium

1. Vysokoškolské vzdelanie v študijnom odbore sa získa štúdiom podľa akreditovaného študijného programu v tomto študijnom odbore. Študijný program možno uskutočňovať aj v kombinácii dvoch študijných odborov. Ak sú oba študijné odbory v študijnom programe zastúpené v kreditovom vyjadrení približne rovnako, ide o medziodborové štúdium, v inom prípade je jeden študijný odbor hlavný a druhý je vedľajší.

2. Medzifakultné štúdium je štúdium jedného študijného programu, ktorý študent študuje na dvoch fakultách, alebo na fakulte a na univerzite, ak sa študijný program uskutočňuje na univerzite. Je určené pre študentov, ktorí v rámci svojho študijného programu absolvujú povinné predmety na dvoch fakultách alebo na fakulte a univerzite.

3. O tom, ktorá fakulta alebo univerzita sa stane pre študenta medzifakultného študijného programu kmeňovou, rozhoduje rektor na základe písomnej dohody podpísanej zástupcami fakúlt alebo fakulty a univerzity.

4. Ponuka medzifakultného štúdia sa každý rok zverejňuje na úradnej výveske tej fakulty, ktorá má na základe rozhodnutia rektora právo uskutočňovať akreditovaný študijný program. Na túto fakultu si uchádzač podáva prihlášku na štúdium.

5. Uchádzač o medzifakultné štúdium sa po prijatí na štúdium zapíše na štúdium tej fakulty, ktorá má právo uskutočňovať študijný program, a stáva sa študentom univerzity zaradeným na tejto fakulte.

Čl. 11

Zápis na štúdium

1. Uchádzačovi vzniká právo na zápis na štúdium (ďalej len „zápis“) oznámením rozhodnutia o prijatí na štúdium. Termín, miesto a spôsob zápisu prijatému uchádzačovi určí a oznámi fakulta.

2. Fakulta má právo žiadať od prijatých uchádzačov informáciu, či sa na štúdium zapíšu. Uchádzač je povinný túto informáciu fakulte poskytnúť najneskôr do začiatku akademického roku. Spolu s oznámením o nastúpení na štúdium je uchádzač povinný doručiť osobné údaje. Ak sa prijatý uchádzač na zápise nezúčastní a do troch pracovných dní svoju neúčasť neospravedlní alebo na otázku fakulty do určeného času neodpovie alebo odpovie záporne, právo uchádzača zapísať sa na štúdium zaniká. Ak uchádzač neprejaví o štúdium záujem alebo informáciu v určenom čase neposkytne, zaniká mu právo zapísať sa na štúdium daného študijného programu a vysoká škola alebo fakulta zruší rozhodnutie, ktorým nebol ďalší uchádzač v poradí podľa výsledkov prijímacieho konania na štúdium prijatý, a vydá nové rozhodnutie o jeho prijatí na štúdium.

3. Uchádzač prijatý na štúdium sa stáva študentom univerzity odo dňa zápisu na štúdium. Zápis sa koná na fakulte, ktorá príslušný študijný program uskutočňuje.

4. V prípade študijného programu uskutočňovaného spoločne viacerými fakultami univerzity sa zápis koná na kmeňovej fakulte, t. j. na tej fakulte, ktorá uskutočňovanie medzifakultného študijného programu v príslušnom akademickom roku zverejnila.

5. Pri zápise fakulta vydá študentovi preukaz študenta, t.j. doklad, ktorý potvrdzuje právne postavenie študenta, ktoré ho oprávňuje využívať práva a výhody študenta vyplývajúce zo zákonov, z vnútorných predpisov univerzity a fakulty a z dohôd s inými právnickými osobami. Fakulta môže študentovi vydať aj výkaz o štúdiu (index), t.j. doklad, do ktorého sa zapisujú najmä jednotky študijného programu a výsledky kontroly študijnej úspešnosti alebo študijného výkonu.
6. Študentom zdravotníckych odborov je najneskôr pred začatím klinickej praxe vydaný ďalší doklad o štúdiu Záznamník klinickej praxe, ktorá tvorí povinnú súčasť štúdia.

7. Pri zápise na medzifakultné štúdium vydá študentovi výkaz o štúdiu a preukaz študenta kmeňová fakulta. 

8. Študent je slávnostne prijímaný do akademickej obce univerzity a akademickej obce fakulty imatrikuláciou.

Čl. 12

Stupne štúdia, formy štúdia a metódy štúdia

1. Univerzita poskytuje vzdelávanie v študijných programoch troch stupňov:

a) bakalársky študijný program ako študijný program prvého stupňa,

b) magisterský študijný program ako študijný program druhého stupňa alebo študijný program spájajúci prvý a druhý stupeň štúdia,

c) doktorandský študijný program ako študijný program tretieho stupňa.

2. Študijný program sa uskutočňuje v dennej forme štúdia alebo v externej forme štúdia.

3. Študijný program v oboch formách štúdia sa môže uskutočňovať

a) prezenčnou metódou, ktorá spočíva v priamom kontakte učiteľa so študentom,

b) dištančnou metódou, keď je priamy kontakt nahradený komunikáciou prostredníctvom informačných a komunikačných prostriedkov,

c) kombinovanou metódou.

Čl. 13

Štandardná dĺžka štúdia

1. Štandardná dĺžka štúdia pre bakalársky študijný program vrátane praxe je najmenej tri roky a najviac štyri roky.

2. Štandardná dĺžka štúdia pre študijný program druhého stupňa vrátane praxe je najmenej jeden rok a najviac tri roky tak, aby celková štandardná dĺžka štúdia podľa bakalárskeho študijného programu a nadväzujúceho študijného programu druhého stupňa v tom istom alebo príbuznom študijnom odbore bola spolu najmenej päť rokov.

3. Štandardná dĺžka štúdia pre študijné programy spájajúce prvý a druhý stupeň vysokoškolského vzdelávania je najmenej štyri roky a najviac šesť rokov a ich absolventi získavajú vysokoškolské vzdelanie druhého stupňa.

4. Štúdium podľa študijného programu nesmie presiahnuť jeho štandardnú dĺžku o viac ako dva roky.
5. Prekročenie štandardnej dĺžky štúdia je spoplatňované podľa smernice vydávanej univerzitou.

Čl. 14

Súbežné štúdium

1. Ak sa na študenta vzťahuje povinnosť uhradiť školné podľa § 92 ods. 5 zákona, je povinný do 30. septembra príslušného akademického roka písomne oznámiť fakulte, ak je zapísaný na študijný program uskutočňovaný na fakulte, rozhodnutie, v ktorom študijnom programe bude v príslušnom akademickom roku študovať bezplatne, ak má na bezplatné vysokoškolské štúdium nárok.

Čl. 15

Jednotky študijného programu a študijné predmety

1. Študijný program sa člení na študijné predmety (ďalej len „predmet“). Predmet je tvorený jednotkou študijného programu alebo skupinou jednotiek študijného programu zameraných na poskytnutie vzdelávania vo vymedzenej oblasti (napríklad prednáška a k nej zodpovedajúci seminár alebo cvičenie). Za predmet sa považuje aj záverečná práca. Za predmet sa nepovažuje štátna skúška.

2. Každý predmet je jednosemestrový, definovaný kódom a názvom. Údaje o charaktere predmetu, kreditovej a hodinovej dotácii, garantovi a realizátorovi, o podmienkach jeho zapísania, absolvovania a hodnotenia, o cieľoch, obsahu a odporúčanej literatúre sú uvedené v informačnom liste predmetu. Garant predmetu je zodpovedný za aktualizáciu údajov v informačnom liste predmetu na začiatku každého semestra.

3. Podľa záväznosti absolvovania sa predmety zaradené do študijného programu členia na

a) povinné – ich úspešné absolvovanie je podmienkou úspešného absolvovania časti štúdia alebo celého študijného programu. Povinné predmety sú určené študentom príslušného študijného programu, 

b) povinne voliteľné,

c) výberové – ostatné predmety, ktoré si študent má možnosť zapísať na doplnenie svojho štúdia a na získanie dostatočného počtu kreditov v príslušnej časti štúdia. 

4. Študent si zapisuje výberové predmety, tak, aby súčet ich kreditovej dotácie tvoril maximálne 5% z celkového počtu kreditov potrebných na absolutórium.

5. Podľa nadväznosti sa predmety zaradené do študijného programu členia na

a) predmety podmienené úspešným absolvovaním iných predmetov – zápis takéhoto predmetu je podmienený úspešným absolvovaním iného predmetu (prerekvizity) alebo iných predmetov, 

b) predmety bez nadväznosti – zápis takéhoto predmetu nie je podmienený úspešným absolvovaním iného predmetu (prerekvizity),

c) predmety vzájomne alternatívne (zameniteľné) - ak sa niektorý predmet vyskytuje viackrát a sú vzájomne zameniteľné (napr. pri viacodborovom štúdiu), študent môže získať kredity len z jedného z alternatívnych predmetov,

d) predmety vylučujúce - ak sa niektorý predmet vyskytuje viackrát (pre rôzne odbory, alebo druhy štúdia), študent si môže tento predmet zapísať len vtedy, ak nemá zapísaný ani absolvovaný žiadny z vylučujúcich predmetov a musí zapísať ten, ktorý je určený pre príslušný odbor a druh štúdia.

6. Na základe študijného programu sa zostavuje odporúčaný študijný plán. Odporúčaný študijný plán študenta určuje časovú a obsahovú postupnosť jednotiek študijného programu a formy hodnotenia študijných výsledkov a je zostavený tak, aby jeho absolvovaním študent splnil podmienky na úspešné skončenie štúdia v rámci štandardnej dĺžky štúdia zodpovedajúcej študijnému programu.

7. Odporúčaný študijný plán vymedzuje zoznam povinných a povinne voliteľných predmetov a odporúčaný rozsah výberových predmetov, ich kreditovú a hodinovú dotáciu, odporúčané semestre ich realizácie, vymedzenie ich nadväznosti tak, aby rozsah priamej vyučovacej činnosti bol 18 hodín týždenne, okrem študijných programov, v ktorých je rozsah priamej vyučovacej povinnosti upravený predpismi o príprave na niektoré regulované povolania alebo predpismi jednotlivých cirkví.

8.  Študijný plán si okrem formy hodnotenia študijných výsledkov zostavuje v rámci určených pravidiel v súlade so študijným poriadkom študent sám alebo v spolupráci so študijným poradcom.
Čl. 16

Akademický rok a jeho organizácia

1. Akademický rok sa začína 1. septembra bežného roka a skončí sa 31. augusta nasledujúceho roka. 
2. Harmonogram akademického roka určuje rektor najneskôr do 30. apríla kalendárneho roku. Harmonogram je záväzný pre všetky fakulty. 
3. Akademický rok sa člení na zimný semester a letný semester, skúškové obdobie a prázdniny. 
4. Výučba v každom semestri, ak harmonogram akademického roka neurčí inak, trvá 13 týždňov, okrem študijných programov, v ktorých je rozsah vyučovacej povinnosti upravený predpismi o príprave na niektoré regulované povolania alebo predpismi jednotlivých cirkví. Skúškové obdobie má minimálny rozsah 6 týždňov. 
5. V období hlavných prázdnin je možné realizovať kurzy, praxe a exkurzie podľa študijného programu, pričom táto činnosť nesmie presahovať štyri týždne z hlavných prázdnin. 
Čl. 17

Organizácia vzdelávacej činnosti

1. Vyučujúci je povinný zverejniť informačný list predmetu v Akademickom informačnom systéme najneskôr v termíne predzápisu a v priebehu prvého týždňa semestra oboznámiť študentov so sylabami svojich prednášok a plánom seminárov alebo cvičení, povinnou a odporúčanou literatúrou, podmienkami priebežnej kontroly vrátane udelenia zápočtu, hodnoteného zápočtu, podmienkami skúšky a počtom kreditov získaných za predmet, spôsobom skúšania a hodnotenia predmetu.

2. Výučba predmetu prebieha podľa rozvrhu hodín, ktorý je zverejnený v Akademickom informačnom systéme.

3. Účasť študentov na hodinách priamej výučby je povinná v rozsahu určenom garantom predmetu a zverejnenom v informačnom liste predmetu. Účasť na praxi alebo praktickej výučbe a výcviku realizovaných v teréne alebo v iných externých ustanovizniach nie je zastupiteľná inými aktivitami študenta. 
4. Výučba sa koná spravidla v slovenskom jazyku, ak to v informačnom liste predmetu nie je uvedené inak.

5. Študent fakulty má právo absolvovať časť štúdia na inej vysokej škole v Slovenskej republike alebo v zahraničí. Súhlas na štúdium a na čas jeho trvania udeľuje dekan a je záležitosťou trojstrannej zmluvy medzi študentom, vysielajúcou fakultou a prijímajúcou fakultou. Fakulta po návrate študentovi uzná časť štúdia v súlade so zmluvou, s európskym štandardom a Európskym systémom transferu kreditov. Ak študent absolvoval časť štúdia na vysokej škole, ktorá nemá implementovaný Európsky systém prenosu kreditov, uznanie kreditov posúdi garant študijného programu a kredity prizná koordinátor študentských mobilít.

6. Študent je povinný podpísať s gestorským pracoviskom a prodekanom pre vzdelávanie Dohodu o prenose kreditov pred odchodom na mobilitu na vysielajúcej fakulte.

Čl. 18

Kontrola štúdia a hodnotenie študijných výsledkov

1. Hodnotenie študijných výsledkov študenta v rámci štúdia predmetu sa uskutočňuje podľa predpísaných požiadaviek garanta predmetu, ktoré sú vopred zverejnené v informačnom liste predmetu. Spravidla ide o:

a) priebežnú kontrolu a hodnotenie študijných výsledkov počas výučbovej časti daného obdobia štúdia (kontrolné otázky, písomné testy, úlohy pre samostatnú prácu, semestrálne práce, referáty na seminári, príprava a vystúpenia na workshopoch a pod.), ktoré spravidla končí udelením hodnoteného zápočtu,

b) skúšku.

2. Termíny priebežných kontrol určujú vyučujúci po dohode so študentmi v prvom týždni semestra.

3. Hodnotenie skúšky alebo hodnoteného zápočtu známkou sa uskutočňuje podľa klasifikačnej stupnice, ktorú tvorí šesť klasifikačných stupňov:

a) A - výborne – vynikajúce výsledky (numerická hodnota 1),

b) B - veľmi dobre – nadpriemerné výsledky (1,5),

c) C - dobre – priemerné výsledky (2),

d) D - uspokojivo – prijateľné výsledky (2,5),

e) E - dostatočne – výsledky spĺňajú minimálne kritériá (3),

f) FX - nedostatočne – vyžaduje sa ďalšia práca (4).

4. Jednotka študijného programu (predmet) môže byť ukončená 

a) zápočtom,

b) hodnoteným zápočtom,

c) skúškou.

5. Jednotka študijného programu (predmet) môže byť ukončená zápočtom, ktorý sa nehodnotí klasifikačnými stupňami. Na udelenie zápočtu musí študent splniť podmienky stanovené v informačnom liste.

6. Jednotka študijného programu (predmet) môže byť ukončená hodnoteným zápočtom. Podmienky jeho udelenia, množstvo a kvalita práce potrebná na jeho získanie musí byť uvedená v informačnom liste predmetu. Ak je študent hodnotený známkou nedostatočne (4, FX), nezískal hodnotený zápočet a neabsolvoval predmet úspešne. Do váženého priemeru sa takýto predmet započítava známkou nedostatočne (4, FX) 

7. Jednotka študijného programu (predmet) môže byt ukončená skúškou. V informačnom liste predmetu musia byť uvedené podmienky na získanie skúšky. Ak je študent hodnotený známkou nedostatočne (4, FX), neabsolvoval predmet úspešne. Do váženého priemeru sa takýto predmet započítava známkou nedostatočne (4, FX)

8. Podľa študijného plánu študent absolvuje v jednom akademickom roku štúdia najviac desať skúšok. Toto ustanovenie sa nevzťahuje na tých študentov, ktorí si jeden alebo viac povinných alebo povinne voliteľných predmetov zapísali opakovane. 

9. Zápočty a hodnotené zápočty za jednotlivé predmety získava študent po splnení všetkých predpísaných povinností, počas posledného týždňa výučbovej časti semestra. Študent má právo splniť podmienky zápočtu v náhradnom termíne, najneskôr do konca skúškového obdobia daného semestra. 

10. Neospravedlnená neúčasť na priamej výučbe je hodnotená ako nesplnenie podmienok na úspešné absolvovanie predmetu.

11. Študent má z daného predmetu v akademickom roku v ktorom je predmet zapísaný, právo na dva opravné termíny skúšky v rámci vypísaných termínov skúšok a harmonogramu akademického roku. Na žiadosť študenta umožní skúšajúci opravnú skúšku aj v prípa​de, že riadny termín skúšky študent absolvoval úspešne. Tento prípad sa považuje za odstúpenie zo skúšky.

12. Skúšky sa vykonávajú v skúškovom období podľa platného harmonogramu v príslušnom akademickom roku, najneskôr do konca skúškového obdobia. Ak študent na riadnom termíne získa známku nedostatočne (4, FX), má právo absolvovať skúšku v opravnom termíne. Ak študent v opravnom termíne získa hodnotenie nedostatočne (4, FX), má právo absolvovať skúšku v druhom opravnom termíne, najneskôr do konca skúškového obdobia daného semestra alebo akademického roka. Ak študent aj v druhom opravnom termíne získa hodnotenie nedostatočne (4, FX), neabsolvoval predmet úspešne a má právo jedenkrát si ho zapísať znova. Ak študent v opakovanom zapísaní predmetu nebol najneskôr na druhom opravnom termíne hodnotený minimálne klasifikačným stupňom dostatočne (3, E) je vylúčený zo štúdia. 

13. Skúšajúci vypíše dostatočný počet termínov, minimálne však päť termínov tak, aby boli primerane rozložené počas skúškového obdobia. Skúšajúci má právo obmedziť počet skúšaných na jeden termín, ale musí tak urobiť pri vypísaní termínov.

14. Termíny skúšok vypíše skúšajúci prostredníctvom Akademického informačného systému najneskôr 14 dní pred začiatkom skúškového obdobia. 

15. Študent fakulty je povinný prihlásiť sa na skúšku, respektíve sa z nej najneskôr dva dni pred skúškou odhlásiť prostredníctvom Akademického informačného systému.

16. Študenti vykonávajú skúšky spravidla u vyučujúceho, ktorý predmet prednášal. Vedúci vedecko-pedagogického pracoviska na návrh garanta študijného programu môže poveriť skúšaním daného predmetu viacerých učiteľov. Na žiadosť študenta alebo skúšajúceho môže prodekan pre vzdelávanie povoliť v odôvodnených prípadoch vykonať skúšku v opravnom termíne pred komisiou, ktorú menuje dekan. O komisionálnu skúšku je možné požiadať na Študijnom oddelení fakulty najneskôr do piatich pracovných dní po prvom opravnom termíne skúšky.

17. Študent získa kredity za predmet vtedy, ak jeho výsledky boli hodnotené minimálne klasifikačným stupňom dostatočne (3, E). Pri hodnotení klasifikačným stupňom nedostatočne (4, FX) kredity za predmet študent nezíska.

18. Študent je hodnotený známkou nedostatočne (4, FX) v prípade, že:

a) sa na skúšku prihlásil, nedostavil sa na ňu a ani sa do 3 dní po termíne skúšky neospravedlnil, resp. dôvody neúčasti neuznal skúšajúci,

b) od skúšky odstúpil,

c) bol zo skúšky skúšajúcim vylúčený,

d) nesplnil podmienky na vykonanie skúšky.

19. Dôvodom na vylúčenie zo skúšky je najmä

a) používanie nepovolených podkladov a pomôcok,

b) získavanie informácií od iných skúšaných alebo iných osôb,
c) poskytovanie informácií iným skúšaným,

d) podvádzanie.

20. Na získanie kreditov za predmet končiaci skúškou má študent jeden riadny a dva opravné termíny. Na získanie kreditov za predmet končiaci hodnoteným zápočtom študent musí splniť podmienky stanovené v informačnom liste predmetu.

21. Učiteľ zapisuje hodnotenie zápočtu a skúšky do výkazu o štúdiu a zároveň do Akademického informačného systému. Zápis musí obsahovať dátum, hodnotenie zápočtu alebo skúšky a vo výkaze o štúdiu i podpis vyučujúceho, ktorý udelil hodnotenie.

22. Záverečné hodnotenie predmetov, získané kredity a splnenie podmienok absolvovania predmetov je vyučujúci povinný zaznamenať do akademického informačného systému najneskôr do troch pracovných dní po termíne skúšky. Študent je povinný najneskôr do troch pracovných dní po ukončení príslušného semestra skontrolovať správnosť zaznamenaných výsledkov skúšok, získaných kreditov a splnených podmienok absolvovania predmetov v akademickom informačnom systéme. V prípade zistených nezrovnalostí sa študent obráti na vyučujúceho. 

23. Priebeh štúdia je kontrolovaný v etapách, ktoré sú stanovené v prílohe 2 tohto študijného poriadku.

24. Na hodnotenie celkových študijných výsledkov študenta vo vymedzenom období sa používa vážený študijný priemer. Vypočíta sa tak, že suma súčinov zapísaných vynásobením kreditového ohodnotenia daného predmetu a numerickej hodnoty známky daného predmetu (podľa ods. 3 tohto článku) sa vydelí súčtom kreditov získaných študentom za dané obdobie. Sumácia sa vykonáva cez všetky absolvované predmety za vymedzené obdobie (Príloha č. 1). Za predmety, ktoré si študent zapísal a neabsolvoval, sa do váženého študijného priemeru započíta známka nedostatočne (4, FX). Predmety, za ktoré nie je možné získať kredity, a ktoré nie sú hodnotené známkou, sa do váženého študijného priemeru nezapočítavajú.

25. Na úspešné skončenie štúdia v kreditovom systéme štúdia je potrebné, aby študent absolvoval všetky povinné predmety, získal počas štúdia predpísaný počet kreditov, úspešne vykonal štátne skúšky predpísané študijným programom a obhájil záverečnú prácu. Predpísaný počet kreditov, ktorý treba získať na riadne ukončenie štúdia, sa rovná 60-násobku štandardnej dĺžky štúdia vyjadrenej v rokoch. Bakalárska a diplomová práca a ich kreditová dotácia sa započítava do celkového výsledku získaných kreditov a ich hodnotenie do váženého priemeru.

26. Študijné oddelenie fakulty vykonáva administratívnu kontrolu štúdia v akademickom informačnom systéme:

a) kontroluje získanie predpísaného počtu kreditov (v zmysle hodnôt uvedených v prílohe č. 2 tohto študijného poriadku),

b) kontroluje absolvovanie podmieňujúcich predmetov,

c) kontroluje alternatívne predmety.

Čl. 19

Kredity, ich zhromažďovanie a prenos

1. Organizácia všetkých stupňov a foriem vysokoškolského štúdia na univerzite je založená na kreditovom systéme štúdia. Kreditový systém štúdia využíva zhromažďovanie a prenos kreditov.

2. Študent je povinný v študijnom programe získať potrebný počet kreditov, ktorých rozloženie a celkový počet určí fakulta. Štandardná záťaž študenta za celý akademický rok je vyjadrená počtom 60 kreditov, za semester 30 kreditov.

3. Každý predmet uvedený v študijných programoch je ohodnotený určitým počtom kreditov, ktoré vyjadrujú kvantitatívnu mieru záťaže študenta pri štúdiu daného predmetu. Konkrétny predmet má rovnaké kreditové ohodnotenie pre všetkých študentov.

4. Študent získava kredity po úspešnom absolvovaní predmetu študijného programu. Za daný predmet študijného programu je možné v priebehu štúdia získať kredity iba raz.

5. Zhromažďovanie kreditov je získavanie kreditov za úspešné absolvovanie predmetov v čase, v ktorom bol študent zapísaný na štúdium jedného študijného programu. Jednou z podmienok pokračovania v štúdiu je získanie potrebného súčtu kreditov v štruktúre stanovenej študijným programom v určenom termíne príslušného akademického roku alebo študijného bloku. 

6. Prenos kreditov je získavanie kreditov absolvovaním časti štúdia na základe zmluvy o štúdiu na inej vysokej škole v Slovenskej republike alebo v zahraničí.

7. Prenos kreditov je zabezpečený prihláškou na štúdium, zmluvou o štúdiu a výpisom výsledkov štúdia. Zmluva o štúdiu je trojstranná dohoda uzavretá medzi študentom, vysielajúcou vysokou školou a prijímajúcou vysokou školou pred nastúpením študenta na prijímajúcu školu. Predmety absolvované na prijímajúcej vysokej škole sa študentovi uznávajú na základe výpisu výsledkov štúdia, ktorý vyhotoví prijímajúca vysoká škola na záver jeho pobytu. Výpis sa stáva súčasťou osobnej študijnej dokumentácie študenta.

8.  Za uznanie kreditov a ich prenos do informačného systému zodpovedá prodekan pre vzdelávanie.

9. Univerzita v spolupráci s fakultami vypracuje Súhrnnú informáciu o možnostiach štúdia na univerzite. Informácie o možnostiach štúdia ponúka univerzita v slovenskom jazyku a v anglickom jazyku.

10. Predpísané štátne skúšky musí študent absolvovať na tej fakulte, na ktorej je zapísaný. Pri medzifakultnom štúdiu musí študent absolvovať predpísané štátne skúšky na obidvoch fakultách, ktoré sa podieľajú na uskutočňovaní študijného programu, ktorý študuje.

11. Študent má právo študovať v rámci jedného alebo viacerých študijných programov, na ktoré bol prijatý na základe prijímacieho konania, a má právo konať skúšky za podmienok, ktoré sú určené.

12. Vysokoškolské vzdelávanie a výchova študentov k hodnotám podporovaným príslušnou cirkvou v súlade s vnútornými predpismi príslušnej cirkvi sa uskutočňuje aj v kňazských seminároch.

Čl. 20

Zápis predmetov a pravidlá absolvovania predmetov

1. Zápisom si študent definuje svoj študijný plán pre nasledujúci rok štúdia. Zápis je vytvorenie zápisného listu v Akademickom informačnom systéme (tzv. predzápis a upresňujúci zápis) a vykonanie administratívneho zápisu. Študent sa na zápise musí povinne zúčastniť.

2. Fakulta môže prostredníctvom akademického informačného systému organizovať predzápis predmetov príslušného obdobia (semestra, roka) štúdia. Predzápis sa koná spravidla v decembri pre letný semester a v máji pre zimný semester štúdia a v máji pre akademický rok. Povinnosťou študenta je prostredníctvom akademického informačného systému vytvoriť si zápisný list a výberom predmetov určiť, akú časť povinností predpísanú študijným programom chce absolvovať v nasledujúcom období štúdia. Účasť študentov na predzápise je povinná.

3. Pred začiatkom semestra alebo akademického roka sa prostredníctvom akademického informačného systému koná upresňujúci zápis (pridanie, alebo povolené odobratie predmetov zo zápisného listu), v priebehu ktorého si študent definuje svoj študijný plán pre nasledujúce obdobie štúdia. Po upresňujúcom zápise nemôže študent vykonávať zmeny v zápisnom liste. 

4. Študent si musí zapísať predmety v každom akademickom roku v minimálne takej kreditovej hodnote, aby v každej etape kontroly štúdia mohol splniť podmienky na pokračovanie v štúdiu alebo ukončenie štúdia.

5. Administratívny zápis sa koná v dňoch podľa harmonogramu akademického roka. Administratívny zápis je úplný prepis predmetov zo zápisného listu vytvoreného v akademickom informačnom systéme v priebehu predzápisu alebo upresňujúceho zápisu do výkazu o štúdiu a jeho formálne potvrdenie. Až na základe administratívneho zápisu možno vydať potvrdenie o štúdiu. Účasť študenta na administratívnom zápise je povinná.

6. Študenti, ktorí nastupujú po prerušení štúdia, sa zapisujú najneskôr do piatich dní od termínu ukončenia prerušenia.

7. Dekan na návrh vedecko-pedagogického pracoviska stanoví minimálny a maximálny počet študentov pre daný predmet v akademickom roku. Pri nižšom počte študentov predmet nebude realizovaný. Pri vyššom počte študentov sa uskutočňuje výber študentov na zápis predmetu. Za kritériá výberu a výber študentov zodpovedá vedecko-pedagogické pracovisko.

8. Študenti fakulty si môžu zapísať predmety aj na inej fakulte univerzity alebo na inej vysokej škole v Slovenskej republike alebo v zahraničí, ak je to v rámci pravidiel obsiahnutých v študijnom programe a v tomto študijnom poriadku.

9. Študent si môže počas štúdia opakovane zapísať povinný predmet, ktorý absolvoval neúspešne. Po druhom neúspešnom pokuse o absolvovanie povinného predmetu je študent vylúčený zo štúdia.

10. Študent si môže opakovane zapísať povinne voliteľný predmet, ktorý absolvoval neúspešne, alebo si môže namiesto neho vybrať iný povinne voliteľný predmet. Po opakovanom neúspešnom pokuse o absolvovanie povinne voliteľného predmetu je študent vylúčený zo štúdia.

11. Študent si môže opakovane zapísať výberový predmet, ktorý absolvoval neúspešne, alebo si môže vybrať iný výberový predmet. Ak študent dosiahol dostatočný počet kreditov absolvovaním povinných a povinne voliteľných predmetov, nemusí si zapísať žiadny výberový predmet. 

12. Študentovi môže byť zapísaný predmet zrušený:

a) na základe rozhodnutia dekana, ak výučba daného predmetu v príslušnom akademickom roku nemôže byť zabezpečená,

b) ak je počet študentov, ktorí majú predmet zapísaný nižší ako minimálny počet študentov dopredu oznámený gestorským pracoviskom,

c) ak študent nebol vybraný na štúdium predmetu pre nadmerný počet záujemcov,

d) ak študent nezískal kredity za niektorý z podmieňujúcich predmetov,

e) ak sa zistí, že si študent zapísal predmety v rozpore s podmienkami na zápis predmetov, vyplývajúcimi zo študijného programu a študijného poriadku.

13. Ak z dôvodu zrušenia zápisu niektorých predmetov podľa odseku 12 klesol počet získateľných kreditov pod stanovený počet kreditov, študent je povinný v rámci upresňujúceho zápisu zapísať si za zrušené predmety iné predmety.

Čl. 21
Študijný poradca a koordinátor študentských mobilít

1. Na poskytovanie poradenskej služby študentom pri zostavovaní študijných plánov pôsobia na univerzite študijní poradcovia. Študijného poradcu z radov vysokoškolských učiteľov vymenúva a odvoláva dekan.

2. Študijný poradca je poradcom študentov v otázkach štúdia (napr. zostavovanie študijného plánu študenta a pod.). Študijný poradca je v kontakte so skupinou študentov, ktorá mu je zverená, a pomáha riešiť ich študijné problémy v spolupráci s vedúcimi vedecko-pedagogických pracovísk a prodekanmi fakúlt.

3. Na zabezpečenie študentskej mobility vymenúva rektor alebo dekan, ak ide o pôsobenie na fakulte, z radov vysokoškolských učiteľov alebo ostatných zamestnancov univerzity koordinátora, ktorého úlohou je najmä účasť na príprave a uskutočňovaní programov medzinárodnej spolupráce vo vzdelávacej oblasti, riešenie úloh spojených s vysielaním a prijímaním študentov, poskytovanie poradenských služieb študentom o možnostiach štúdia na iných vysokých školách v Slovenskej republike a v zahraničí.

Čl. 22

Prerušenie štúdia, zmena študijného programu

1. Štúdium študijného programu možno na žiadosť študenta prerušiť. Prerušenie štúdia povoľuje dekan.

2. Študent môže písomne požiadať o prerušenie štúdia:

a) najviac na dva roky zo zdravotných alebo aj iných vážnych osobných dôvodov, po predložení hodnoverných dokladov. Táto doba sa nevzťahuje na študentov na rodičovskej dovolenke,

b) najviac na jeden rok bez udania dôvodu, a to v každom stupni štúdia iba raz.

3. Študentom – bohoslovcom, študujúcich v študijnom programe spájajúci prvý a druhý stupeň vysokoškolského vzdelávania Katolícka teológia sa preruší štúdium najviac na jeden rok kvôli pastoračnému ročníku. Prerušenie štúdia z tohto dôvodu nevylučuje ďalšie prerušenie štúdia z iných dôvodov uvedených v odseku 2.

4. Tehotným študentkám sa môže prerušiť štúdium šesť týždňov pred očakávaným dňom pôrodu, najneskôr však dňom pôrodu. Dobu prerušenia štúdia počas materskej, resp. rodičovskej dovolenky si študent/ka navrhne sama. Táto doba však nesmie byť dlhšia ako tri roky. Prerušenie štúdia z tohto dôvodu nevylučuje ďalšie prerušenie štúdia z iných dôvodov uvedených v odseku 2. 

5. Žiadosť o prerušenie štúdia možno podať pred začiatkom akademického roka, najneskôr do 31. augusta, po preukázaní splnenia povinností za predchádzajúci akademický rok alebo na začiatku letného semestra po preukázaní splnenia povinností za predchádzajúci semester príslušného akademického roka. Zo závažných dôvodov môže dekan prerušiť štúdium študentovi aj v prípade nesplnenia uvedených podmienok.

6. Doba prerušenia štúdia sa nezapočítava do štandardnej dĺžky štúdia a zaznamenáva sa do AIS. Ustanovenia § 92 ods. 6 a § 113a ods. 10 zákona týmto nie sú dotknuté.

7. Dňom prerušenia štúdia stráca študent postavenie študenta podľa zákona. Študent nemôže získavať zápočty a hodnotené zápočty, vykonávať skúšky a nemôžu sa mu priznávať kredity. Prerušenie sa zaznamenáva v študijnom výkaze študenta a v registri študentov.

8. Právo na opätovný zápis vzniká študentovi po uplynutí doby, na ktorú bolo štúdium prerušené. Po uplynutí doby prerušenia štúdia je študent povinný prihlásiť sa na študijnom oddelení fakulty a zapísať sa. Ak tak neurobí v čase stanovenom na zápis do ďalšieho úseku štúdia, postupuje sa podľa čl. 24 tohto poriadku. Ak pominú dôvody na prerušenie štúdia, môže dekan na základe písomnej žiadosti ukončiť prerušenie štúdia aj pred uplynutím doby prerušenia štúdia. 

9. Ak počas prerušenia štúdia dôjde k legislatívnej zmene podmienok štúdia, vzťahujú sa na študenta po jeho opätovnom zápise na štúdium nové právne predpisy. Ak počas prerušenia štúdia dôjde k zmene študijného plánu, podľa ktorého študent študoval, v súlade s príslušným študijným programom dekan na návrh vedúceho vedecko-pedagogického pracoviska určí, ktoré študijné povinnosti musí študent splniť, a stanoví lehoty na ich splnenie. Dekan môže študentovi určiť povinnosť vykonať v danej lehote rozdielové skúšky.

10. Študentovi môže dekan fakulty povoliť na základe písomnej žiadosti zmenu študijného programu v rámci toho istého študijného odboru alebo kombinácie študijných odborov, za nasledovných podmienok:
a) žiadosť musí byť podaná najneskôr do začatia druhého roka štúdia do 31. augusta,
b) študent musí mať splnené študijné povinnosti pri kontrole po prvom ročníku,
c) ak ide o študentov študijného odboru učiteľstvo akademických predmetov, prestup je možné povoliť len z dvojpredmetového na jednopredmetové štúdium,

d) dekan môže určiť rozdielové skúšky, ktoré musí študent vykonať.

Čl. 23
Bakalárska práca, diplomová práca a štátne skúšky

1. Bakalárska práca je záverečnou prácou bakalárskeho študijného programu. Bakalársku prácu môže viesť vysokoškolský učiteľ, ktorý má aspoň o jeden stupeň vyššie vzdelanie, ako je stupeň, ktorý získa autor bakalárskej práce po jej obhajobe a ďalší odborníci schválení vedeckou radou fakulty.

2. Témy bakalárskych prác vypisuje vedecko-pedagogické pracovisko po dohode s garantom študijného programu a vedúcimi prác. Zoznam odporúčaných tém bakalárskych prác zverejňujú katedry každoročne do 15. novembra príslušného akademického roka. Študent si môže zvoliť tému bakalárskej práce aj podľa vlastného výberu, musí ju však schváliť príslušné vedecko-pedagogické pracovisko. 

3. Bakalársku prácu posudzuje vedúci bakalárskej práce a jeden oponent. V posudkoch, ktoré obsahujú hodnotenie a známku, musia byť zohľadnené tieto kritériá:

a) celkové zvládnutie stanovenej témy,

b) použitie reprezentatívnej literatúry,

c) samostatnosť práce študenta (v prípade posudku vedúceho bakalárskej práce),

d) funkčnosť zvolenej metódy a funkčnosť jej aplikácie,

e) zodpovedajúca jazyková kultúra.

4. Na obhajobu môže byť prijatá aj práca s jedným posudkom s hodnotením nedostatočne (4, FX).

5. Diplomová práca je záverečnou prácou magisterského študijného programu. Diplomovú prácu môže viesť vysokoškolský učiteľ, ktorý má o jeden stupeň vyššie vzdelanie, ako je akademický titul, ktorý získa autor diplomovej práce po jej obhajobe a ďalší odborníci schválení vedeckou radou fakulty.

6. Témy diplomových prác vypisuje vedecko-pedagogické pracovisko po dohode s garantom študijného programu a vedúcimi diplomových prác. Zoznam odporúčaných tém diplomových prác zverejňujú katedry každoročne do 15. novembra príslušného akademického roka. Študent si môže zvoliť tému diplomovej práce aj podľa vlastného výberu, musí ju však schváliť príslušné vedecko-pedagogické pracovisko.

7. Diplomová práca má preukázať štúdiom získané teoretické vedomosti študenta, tvorivé schopnosti – vyhľadávanie teoretického problému, orientáciu v spôsobe jeho riešenia, prácu s odbornou literatúrou, tvorivú aplikáciu primeranej metódy.

8. Diplomovú prácu posudzuje vedúci diplomovej práce a jeden oponent. V posudku majú byť zhodnotené preukázané schopnosti študenta:
a) celkové splnenie cieľa práce, 
b) adekvátnosť zvolenej metódy a funkčnosť jej aplikácie, 
c) tvorivé schopnosti autora, 
d) prínos práce, 
e) celková odborná a jazyková kultúra.
Na obhajobu môže byť prijatá aj práca s jedným posudkom s hodnotením nedostatočne (4, FX).
9. V prípade, že študent vypracuje záverečnú prácu bez vedúceho práce, bude práca posudzovaná dvoma oponentmi.
10. Úspešné ukončenie vysokoškolského štúdia je podmienené vykonaním štátnej skúšky alebo štátnych skúšok. Touto skúškou sa skončí riadne štúdium v bakalárskych študijných programoch a magisterských študijných programoch. Harmonogram ich realizácie určuje vnútorný predpis fakulty. Študent je povinný prihlásiť sa na najbližší termín štátnej skúšky po získaní absolutória. Neprihlásenie sa na tento termín sa pokladá za nesplnenie povinností študijného poriadku, za ktoré môže byť študent vylúčený zo štúdia.

11. Bez možnosti obhajovať záverečnú prácu sa môže štátnej skúšky zúčastniť aj študent, ktorého záverečná práca bola hodnotená dvoma posudkami s hodnotením nedostatočne (4, FX). V takomto prípade študent vykoná obhajobu záverečnej práce v opravnom termíne.

12. Štátna skúška sa vykoná pred skúšobnou komisiou na vykonanie štátnej skúšky (ďalej len „skúšobná komisia“). Priebeh štátnej skúšky a vyhlásenie jej výsledkov sú verejné. Rozhodovanie skúšobnej komisie o výsledkoch štátnej skúšky sa uskutoční na neverejnom zasadnutí skúšobnej komisie.

13. Právo skúšať na štátnej skúške majú iba vysokoškolskí učitelia pôsobiaci vo funkciách profesorov a docentov a ďalší odborníci schválení vedeckou radou fakulty; ak ide o bakalárske študijné programy, aj vysokoškolskí učitelia vo funkcii odborného asistenta s vysokoškolským vzdelaním tretieho stupňa.
14. Skúšobná komisia má najmenej štyroch členov, z ktorých aspoň dvaja sú vysokoškolskí učitelia pôsobiaci vo funkciách profesorov alebo docentov; ak ide o bakalárske študijné programy, najmenej jeden vysokoškolský učiteľ pôsobiaci vo funkcii profesora alebo vo funkcii docenta. Pre jeden študijný program možno zriadiť aj viacero skúšobných komisií.
15. Predsedu skúšobnej komisie vymenuje dekan. Predseda skúšobnej komisie riadi priebeh štátnej skúšky a zodpovedá za činnosť skúšobnej komisie.

16. V bakalárskom štúdiu a magisterskom štúdiu pozostáva štátna skúška z predmetov stanovených príslušným akreditovaným študijným programom a z obhajoby záverečnej práce. Každý predmet štátnej skúšky je klasifikovaný osobitnou známkou.
17. Štátnu skúšku v riadnom termíne, určenom harmonogramom štúdia, môže absolvovať študent, ktorý pri kontrole štúdia vykonanej v poslednom roku štúdia splnil povinnosti stanovené v študijnom programe.

18. Študent má právo na riadny termín a dva opravné termíny konania štátnej skúšky. Riadny termín a opravné termíny konania štátnej skúšky alebo jej častí určí dekan. Termín sa zverejní najmenej mesiac vopred na úradnej výveske fakulty.

19. Študent sa prihlasuje na štátnu skúšku v akademickom informačnom systéme prostredníctvom študijného oddelenia fakulty najneskôr tri týždne pred jej konaním.

20. Študent, ktorý sa prihlásil na riadny alebo opravný termín štátnej skúšky a v lehote sedem pracovných dní pred jej konaním svoju prihlášku neodvolal a z vážnych preukázateľných dôvodov sa na štátnej skúšky nezúčastnil, ospravedlní svoju neúčasť predsedovi skúšobnej komisie do troch pracovných dní po termíne konania štátnej skúšky. Skúšobná komisia môže podľa miery závažnosti dôvodu neúčasti rozhodnúť o akceptovaní ospravedlnenia, čo predseda skúšobnej komisie uvedie v evidencii výsledkov štátnej skúšky zápisom „ospravedlnený“. Neospravedlnená neúčasť alebo neúčasť, pri ktorej skúšobná komisia neakceptovala ospravedlnenie študenta, sa posudzuje, akoby študent bol hodnotený stupňom „nevyhovel“ (4). Proti rozhodnutiu skúšobnej komisie sa študent môže odvolať k dekanovi fakulty. Rozhodnutie dekana fakulty je konečné.
21. Poslednú časť štátnej skúšky musí študent úspešne absolvovať tak, aby nepresiahol štandardnú dĺžku štúdia študijného programu o viac ako dva roky; inak mu štúdium skončí pre nesplnenie podmienok programu.
22. Štátnu skúšku alebo jej časti nemôže vykonať študent, proti ktorému sa viedlo konanie o disciplinárnom priestupku a disciplinárna komisia navrhla ako disciplinárne opatrenie vylúčenie zo štúdia, ak dekan nerozhodne uložiť miernejšie disciplinárne opatrenie alebo ak rektor rozhodnutie dekana nezrušil.

23. Každá časť štátnej skúšky sa hodnotí samostatne. Jednotlivé časti štátnej skúšky sa hodnotia klasifikačnými stupňami A až FX. Celkové hodnotenie štátnej skúšky sa vypočíta z priemeru známok jednotlivých predmetov štátnej skúšky a známky z obhajoby záverečnej práce. Hodnotenie:

A – 1,00 – 1,24
B – 1,25 – 1,74
C – 1,75 – 2,24
D – 2,25 – 2,74
E – 2,75 – 3,00

FX – 3,01 – a vyššie

24. Ak niektorá časť štátnej skúšky bola hodnotená stupňom nedostatočne (FX), celkové hodnotenie štátnej skúšky je „neprospel“.

25. Ak komisia hodnotí niektorú časť štátnej skúšky stupňom nedostatočne (FX), študent neuspel na štátnej skúške a môže danú časť štátnej skúšky opakovať dvakrát. V prípade opakovanej neúspešnosti sa štúdium skončí pre nesplnenie podmienok študijného programu.

26. Celkový výsledok štúdia sa stanoví takto:

a) s vyznamenaním – ak študent počas celého štúdia dosiahol vážený študijný priemer do 1,30 vrátane, ak bol zo všetkých predmetov hodnotený len známkami A, B, alebo C, celkový výsledok štátnej skúšky bol hodnotený známkami A alebo B, pričom počet hodnotení známkou A musí byť väčší  ako počet hodnotení známkou B, a ak žiadna časť štátnej skúšky nebola vykonaná v opravnom termíne,

b) vyhovel – ak študent vyhovel zo všetkých častí štátnej skúšky, ale nesplnil všetky podmienky podľa bodu a).

27. O konaní štátnej skúšky alebo jej časti sa vyhotoví 

a) 
zápis, ktorý podpisuje predseda skúšobnej komisie alebo ním poverený iný člen komisie a všetci prítomní členovia komisie,

b) 
správa skúšobnej komisie na vykonanie štátnych skúšok o ich konaní zahŕňajúce aj hodnotenie úrovne absolventov vrátane posúdenia úrovne všetkých absolventov (od najlepších po najslabších absolventov) so zreteľom na štandardné požiadavky kvality vzdelávacieho procesu v príslušnom študijnom programe.

28. Výsledok štátnej skúšky sa zapisuje do registra študentov.

29. Absolventom bakalárskeho štúdia sa udeľuje akademický titul „bakalár“ (v skratke „Bc.“).

30. Absolventom štúdia podľa magisterského študijného programu univerzita udeľuje akademický titul „magister“ (v skratke „Mgr.“).

Čl. 24

Vylúčenie zo štúdia, skončenie štúdia

1. Štúdium sa riadne skončí absolvovaním štúdia podľa príslušného študijného programu. Dňom skončenia štúdia je deň, keď je splnená posledná z podmienok predpísaných na riadne skončenie štúdia daného študijného programu.

2. Štúdium podľa študijného programu nesmie presiahnuť jeho štandardnú dĺžku o viac ako dva roky.

3. Dokladmi o absolvovaní štúdia v študijnom odbore sú

3. vysokoškolský diplom,

3. vysvedčenie o štátnej skúške,

3. dodatok k diplomu.

4. Na základe osobitnej žiadosti absolventa vydá fakulta doklady o štúdiu podľa odseku 3 za stanovený poplatok aj v anglickom jazyku.

5. Okrem riadneho skončenia štúdia sa štúdium skončí

5. zanechaním štúdia,

5. neskončením štúdia v termíne určenom podľa § 65 ods. 2 zákona,

5. vylúčením zo štúdia pre nesplnenie požiadaviek, ktoré vyplývajú zo študijného programu a zo študijného poriadku univerzity a fakulty,

5. vylúčením zo štúdia podľa § 72 ods. 2 písm. c) zákona,

5. zrušením študijného programu podľa § 87 ods. 2 zákona, ak študent neprijme ponuku pokračovať v štúdiu iného študijného programu,

5. smrťou študenta.

6. Pri skončení štúdia podľa ods. 5 písm. c), d) a e) dekan uvedie vo svojom rozhodnutí dôvody, pre ktoré došlo ku skončeniu štúdia.

7. Študentovi, ktorý skončil štúdium podľa ods. 5 písm. a), b), c), d) a e) fakulta vydá výpis výsledkov štúdia v slovenskom jazyku, a ak o to študent požiada aj v anglickom jazyku za stanovený poplatok.

8. Študent bude vylúčený zo štúdia pre neprospech vtedy, ak:

a) nezískal v čase kontroly stanovený počet kreditov v Prílohe2,

b) ak si dvakrát zapísal povinný alebo povinne voliteľný predmet a nezískal zaň kredity.

9. Študent môže byt zo štúdia vylúčený za zvlášť závažné porušenie zákona o vysokých školách, Štatútu Prešovskej univerzity v Prešove, Štatútu fakulty alebo za porušenie občianskych povinností. Podrobnosti upravuje disciplinárny poriadok univerzity pre študentov.

10. Študentovi, ktorý bol zo štúdia vylúčený, vydá fakulta na jeho požiadanie potvrdenie o úspešne absolvovaných jednotkách študijného programu. V potvrdení sa uvedie, že študent štúdium neukončil a dôvod vylúčenia.

Čl. 25

Rigorózne skúšky

1. Absolventi študijných programov, ktorí získali titul „magister“, môžu vykonať rigoróznu skúšku, ktorej súčasťou je aj obhajoba rigoróznej práce v študijnom odbore, v ktorom získali vysokoškolské vzdelanie, alebo v príbuznom študijnom odbore. Po jej vykonaní im univerzita udeľuje akademický titul

a) v prírodovedných študijných programoch „doktor prírodných vied“ (v skratke „RNDr.“),

b) v spoločenskovedných a umenovedných študijných programoch „doktor filozofie“ (v skratke „PhDr.“),

c) v učiteľských študijných programoch a telovýchovných študijných programoch „doktor pedagogiky“ (v skratke „PaedDr.“),

d) v teologických študijných programoch okrem študijných programov v oblasti katolíckej teológie „doktor teológie“ (v skratke „ThDr.“)

2. Komplexnú zodpovednosť za rigorózne pokračovanie má dekan fakulty. Koncepcia a realizácia rigoróznych skúšok patrí do zodpovednosti prodekana, ktorého určí dekan fakulty. Organizáciu a prípravu podkladových materiálov, potrebných pre rigoróznu skúšku zabezpečuje útvar dekanátu, ktorý určí dekan.

3. Zodpovednosť za realizáciu rigorózneho pokračovania je stanovená nasledovne:

a) dekan: schvaľuje návrhy a vymenováva resp. odvoláva predsedu a členov rigoróznej komisie, schvaľuje termíny konania a predmety rigoróznych skúšok, podpisuje a udeľuje diplomy,

b) prodekan: zodpovedá za koncepčné materiály týkajúce sa rigoróznych skúšok, riadi vedúcich katedier v otázkach súvisiacich s rigoróznymi prácami, predkladá dekanovi návrhy na predsedov komisií pre rigorózne skúšky, predkladá dekanovi na schválenie návrhy na konanie rigoróznych skúšok, v ktorých sú uvedené mená uchádzačov, zloženia komisií vrátane oponentov a predmety skúšky, zodpovedá za dodržiavanie tohto usmernenia a za promócie,

c) útvar dekanátu: zabezpečuje prípravu rigoróznych skúšok podľa pokynov prodekana, zabezpečuje kompletné materiály uchádzačov, zabezpečuje písomný a osobný kontakt s uchádzačmi, preberá od uchádzačov rigorózne práce, vypisuje diplomy, zodpovedá za priebeh a organizáciu promócií, zodpovedá za archiváciu kompletných protokolov o rigoróznych skúškach,

d) predseda komisie pre rigorózne skúšky: posudzuje príbuznosť odborov, potvrdzuje témy rigoróznych prác, potvrdzuje protokol o zadaní rigoróznej práce, v ktorom sa odporúča znenie témy a konzultanta rigoróznej práce, prijíma rigorózne práce na obhajobu. 

4. Termíny podania prihlášky na rigoróznu skúšku sú 30. apríla a 31. október v príslušnom kalendárnom roku. Tieto dátumy budú posudzované ako deň doručenia. Prihlášku odovzdá uchádzač na študijnom oddelení, kde bude odkontrolovaný protokol o zadaní rigoróznej práce, téma rigoróznej práce a všetky potrebné doklady.

5. K prihláške pripojí overené kópie dokladov o ukončení vysokoškolského vzdelania (diplom a vysvedčenie), životopis a v prípade potreby aj dokument o zmene priezviska. Absolvent zahraničnej vysokej školy pripojí aj overenú kópiu dokladu o jeho uznaní. Zároveň predloží kópiu diplomovej práce.

6. Prihlášku na rigoróznu skúšku potvrdí dekan do 15. júna, resp. 15. decembra v príslušnom kalendárnom roku. Dekan v rovnakej lehote vráti prihlášku, ak uchádzač nepredložil požadované doklady, alebo ak ide o študijný odbor, v ktorom sa rigorózna skúška na fakulte nekoná, alebo ak rigorózna práca nespĺňa určené požiadavky.

7. Prihláška má štandardizovanú formu a je k dispozícii na dekanáte.

8. Témy rigoróznych prác potvrdzuje predseda rigorózneho konania a dekan. Téma rigoróznej práce nesmie byť zhodná s témou diplomovej práce uchádzača. Protokol o zadaní rigoróznej práce, potvrdený predsedom rigorózneho konania a dekanom sa vyhotovuje v troch exemplároch. Jeden zostáva uchádzačovi, druhý sa odovzdá na študijnom oddelení a tretí zostáva na príslušnej katedre.

9. Zmena témy rigoróznej práce je prípustná len v odôvodnených prípadoch a so súhlasom dekana.

10. Uchádzač musí rigoróznu prácu odovzdať do 12 mesiacov od zaevidovania jeho prihlášky.

11. Ak uchádzač neodovzdá rigoróznu prácu v stanovenom termíne, môže písomne požiadať dekana fakulty o predĺženie rigorózneho konania najviac o 12 mesiacov. Dekan fakulty posúdi žiadosť a zohľadní stanovisko predsedu rigoróznej komisie v danom študijnom odbore.

12. Uchádzač predkladá rigoróznu prácu v troch vyhotoveniach a v elektronickej podobe na príslušnom nosiči. 

13. Dekan môže povoliť uchádzačovi na jeho žiadosť a so súhlasom predsedu komisie, aby predložil rigoróznu prácu v inom ako slovenskom jazyku. V takom prípade musí mať práca resumé v štátnom jazyku v rozsahu osem až desať strán. Na žiadosť uchádzača môže dekan tiež súhlasiť, aby sa obhajoba rigoróznej práce a rigorózna skúška konali v jazyku, v ktorom je napísaná predkladaná rigorózna práca.

14. Uchádzač nemôže ako rigoróznu prácu predložiť svoju diplomovú alebo inú kvalifikačnú prácu, ani prácu kompilačného charakteru.

15. Na posúdenie rigoróznej práce vymenuje dekan dvoch oponentov spĺňajúcich minimálnu kvalifikačnú požiadavku PhD, resp. príslušný ekvivalent a ktorí sú odborníci v danom študijnom odbore.

16. Písomný oponentský posudok o rigoróznej práci predložia oponenti zodpovednému prodekanovi v lehote do 30 dní odo dňa pridelenia práce na posúdenie. V posudku uvedú, či práca spĺňa alebo nespĺňa požiadavky určené dekanom.

17. Rigoróznu prácu možno prijať na obhajobu, ak ju odporúčal aspoň jeden z oponentov. Prodekan oznámi dekanovi prijatie alebo neprijatie rigoróznej práce a zároveň mu doručí oponentské posudky.

18. Oponentské posudky doručí študijné oddelenie uchádzačovi najneskôr 15 dní pred konaním rigoróznej skúšky.

19. Ak uchádzač splní všetky podmienky, ktoré sú na vykonanie rigoróznej skúšky stanovené zákonom, dekan mu oznámi termín skúšky, predmety a miesto konania.

20. Rigorózna skúška sa vykoná pred skúšobnou komisiou. Priebeh rigoróznej skúšky a vyhlásenie jej výsledkov sú verejné. Rozhodovanie skúšobnej komisie o výsledkoch rigoróznej skúšky sa uskutoční na neverejnom zasadnutí skúšobnej komisie.

21. Právo skúšať na rigoróznych skúškach majú iba vysokoškolskí učitelia pôsobiaci vo funkciách profesorov a docentov a ďalší odborníci schválení vedeckou radou.

22. Zloženie komisií na vykonanie rigoróznych skúšok určuje z osôb oprávnených skúšať dekan, ktorý vymenúva a odvoláva aj predsedu komisie.

23. Skúšobná komisia má najmenej štyroch členov. Konzultant a oponent rigoróznej práce, ak nie sú členmi skúšobnej komisie, zúčastnia sa len obhajoby rigoróznej práce.

24. Rigorózna skúška sa začína obhajobou rigoróznej práce a po úspešnej obhajobe sa koná ústna skúška zo stanovených predmetov.

25. Uchádzačovi, ktorý sa v určenom termíne na rigoróznu skúšku nedostavil a jeho neúčasť bola ospravedlnená, určí dekan náhradný termín na vykonanie rigoróznej skúšky.

26. Uchádzač, ktorý neobhájil rigoróznu prácu, v rigoróznej skúške nepokračuje. Prácu prepracuje na základe oponentských posudkov a obhajobu môže opakovať najskôr po roku odo dňa konania rigoróznej skúšky.

27. Uchádzač, ktorý na rigoróznej skúške neuspel aspoň z jedného predmetu, môže rigoróznu skúšku z tohto predmetu opakovať najskôr po troch mesiacoch odo dňa konania rigoróznej skúšky zvyčajne v nasledujúcom termíne rigoróznych skúšok.

28. Ak uchádzač opätovne nevyhovel, môže sa opäť uchádzať o vykonanie celého rigorózneho pokračovania, najskôr však po troch rokoch od konania opakovaných skúšok. 

29. O rigoróznej skúške sa v deň skúšky vyhotoví protokol, ktorý podpíše predseda komisie, oponenti a ostatní členovia komisie prítomní na skúške. Dokumentácia, vrátane protokolu, sa archivuje na fakulte v zmysle platných predpisov.

Tretia časť

Štúdium v doktorandskom študijnom programe

Čl. 26

Všeobecné zásady doktorandského štúdia

1. Doktorandské štúdium sa uskutočňuje v dennej forme alebo v externej forme. Študentom v dennej forme štúdia sa na čas trvania doktorandského štúdia poskytuje štipendium v súlade s § 54 ods. 18 zákona č. 131/2002 Z.z. o vysokých školách.

2. Štandardná dĺžka štúdia pre doktorandské štúdium v dennej forme je štyri roky. V externej forme trvá doktorandské štúdium najviac päť rokov. 

3. Doktorandské štúdium sa uskutočňuje na univerzite alebo fakulte alebo na externej vzdelávacej inštitúcii, ktorej Ministerstvo školstva Slovenskej republiky priznalo právo podieľať sa v príslušnom študijnom odbore na uskutočňovaní doktoranského študijného programu (ďalej len „externá vzdelávacia inštitúcia“), s ktorou má univerzita alebo fakulta uzavretú rámcovú dohodu o doktorandskom štúdiu a s ktorou uzatvorí individuálnu dohodu pre každého doktoranda. 

4. Rámcová dohoda s externou vzdelávacou inštitúciou o doktorandskom štúdiu obsahuje zoznam školiteľov pre daný študijný odbor navrhovaných z externej vzdelávacej inštitúcie a vymenovaných dekanom, spôsoby zverejňovania tém dizertačných prác, ktoré vypisuje externá vzdelávacia inštitúcia, dohodu o zastúpení členov určených externou vzdelávacou inštitúciou v odborovej komisii, komisii pre prijímacie skúšky, komisii pre dizertačné skúšky a komisii na obhajobu dizertačnej práce, dohodu o mieste konania skúšok a obhajob. Ak sa fakulta a externá vzdelávacia inštitúcia dohodli na spoločnej odborovej komisii, rámcová dohoda obsahuje tiež zloženie spoločnej odborovej komisie. 

5. Individuálna dohoda s externou vzdelávacou inštitúciou o doktorandskom štúdiu jednotlivého doktoranda, ktorý sa prihlásil na tému dizertačnej práce vypísanú externou vzdelávacou inštitúciou, obsahuje vymedzenie povinností študijnej a vedeckej časti jeho doktorandského štúdia a určenie, kde a ako sa uskutoční študijná časť a pedagogická činnosť doktoranda. Dohoda tiež upraví podrobnosti o poskytovaní štipendia doktorandovi v dennej forme doktorandského štúdia externou vzdelávacou inštitúciou.

Čl. 27

Odborová komisia

1. Fakulta, ak sa študijný program uskutočňuje na fakulte, zriadi odborovú komisiu pre každý akreditovaný študijný program doktorandského štúdia, ktorá sleduje a hodnotí doktorandské štúdium v doktorandských študijných programoch jednotlivých študijných odborov. Fakulta sa môže dohodnúť s inou vysokou školou alebo externou vzdelávacou inštitúciou, že zriadi pre doktorandský študijný program spoločnú odborovú komisiu. Ak sa doktorandské štúdium poskytuje v spolupráci s externou vzdelávacou inštitúciou, má táto inštitúcia v odborovej komisii primerané zastúpenie.

2. Členov odborovej komisie na návrh garanta príslušného študijného programu vymenúva dekan po schválení vo vedeckej rade fakulty. Vedecká rada schvaľuje aj členov odborovej komisie z inej vysokej školy alebo fakulty a z externej vzdelávacej inštitúcie, s ktorou má fakulta uzavreté dohody podľa čl. 26 ods. 3, 4 a 5. 

3. Odborová komisia má najmenej sedem členov. V odborovej komisii je okrem členov z externej vzdelávacej inštitúcie aj najmenej jeden člen, ktorý nie je členom akademickej obce univerzity. Členovia komisie môžu byť profesori, docenti, hosťujúci profesori alebo kvalifikovaní odborníci z praxe, ktorým bol udelený akademický titul PhD., ArtD., ThDr. v oblasti katolíckej teológie (alebo jeho starší ekvivalent – CSc.). Členovia odborovej komisie volia zo svojich členov predsedu, ktorý je výkonným orgánom odborovej komisie. Robia tak spravidla na svojom ustanovujúcom zasadnutí, na ktorom tiež prerokujú a schvália organizačný a rokovací poriadok odborovej komisie.

4. Odborová komisia plní najmä tieto úlohy:

a) navrhuje dekanovi zloženie komisií pre prijímacie skúšky na doktorandské štúdium,

b) zostavuje a schvaľuje zoznam predmetov pre dizertačnú skúšku,

c) posudzuje a schvaľuje študijný plán doktoranda zostavený školiteľom,

d) navrhuje dekanovi zloženie komisie pre dizertačné skúšky,

e) rozhoduje o prijatí dizertačnej práce na obhajobu,

f) prerokúva dizertačnú prácu a poskytuje dekanovi vyjadrenie, či dizertačná práca zodpovedá svojou úrovňou a formou požiadavkám a či ju odporúča na obhajobu,

g) navrhuje dekanovi oponentov, v prípade potreby ich zmenu,

h) navrhuje zloženie komisie na obhajobu dizertačnej práce,

i) predkladá dekanovi fakulty, do 30 dní odo dňa konania obhajoby návrh na udelenie alebo neudelenie akademického titulu s požadovanými náležitosťami,

j) vo zvlášť odôvodnených prípadoch sa na žiadosť doktoranda vyjadruje k zmene témy alebo školiteľa.

5. Úlohy podľa odseku 4 písmena a), b), c), d) a e) môže v mene komisie plniť jej predseda,  ďalšie úlohy môže plniť, ak to stanovuje rokovací poriadok odborovej komisie. 

Čl. 28

Prijímacie konanie

1. Dekan fakulty vypíše najmenej dva mesiace pred posledným dňom určeným na podávania prihlášok na doktorandské štúdium témy dizertačných prác, o ktoré sa možno v rámci prijímacieho konania uchádzať; ak ide o tému vypísanú externou vzdelávacou inštitúciou, uvedie aj názov tejto inštitúcie. Externá vzdelávacia inštitúcia môže témy zverejniť aj samostatne s uvedením náležitostí podľa odseku 2.

2. Pri každej vypísanej téme sa uvádza názov študijného programu, meno školiteľa, forma štúdia, podmienky prijatia, forma a rámcový obsah prijímacej skúšky, lehota na podávanie prihlášok, dátum prijímacieho konania a výška školného pre externú formu štúdia. Témy dizertačných prác spolu s uvedenými náležitosťami sa zverejňujú na úradnej výveske fakulty a na internetovej stránke univerzity a fakulty.

3. V prihláške na doktorandské štúdium uchádzač uvedie najmä:

a) meno, priezvisko, tituly, rodné číslo, dátum narodenia u cudzincov, miesto narodenia, rodinný stav a miesto trvalého pobytu študenta, pohlavie, miesto pobytu v Slovenskej republike, národnosť, štátne občianstvo, číslo občianskeho preukazu, číslo pasu u cudzincov a bydlisko,

b) vybraný študijný program a vybranú tému dizertačnej práce,

c) zvolenú formu doktorandského štúdia.

4. K prihláške uchádzač okrem ďalších náležitostí definovaných zákonom priloží:

a) životopis,

b) úradne overené kópie dokladov o dosiahnutom vzdelaní, 

c) súpis svojich publikovaných článkov alebo súpis výsledkov inej odbornej alebo umeleckej činnosti, príp. posudky o týchto prácach a činnostiach.

5. Dekan pozve uchádzača na prijímaciu skúšku najmenej 10 dní pred jej konaním a zároveň mu oznámi aj jej obsahové zameranie.

6. Prijímacia skúška sa uskutočňuje pred komisiou pre prijímacie skúšky. Komisia pre prijímacie skúšky pozostáva z predsedu a najmenej dvoch členov, ktorých na návrh predsedu odborovej komisie vymenúva dekan. Ak ide o prijímacie konanie uchádzača na tému, ktorú vypísala externá vzdelávacia inštitúcia, je členom komisie aj zástupca externej vzdelávacej inštitúcie, určený riaditeľom externej vzdelávacej inštitúcie.

7. Komisia pre prijímacie skúšky hodnotí výsledok prijímacej skúšky na neverejnom zasadnutí. Ak boli na jednu tému prihlásení viacerí uchádzači, určí komisia ich poradie podľa úspešnosti prijímacej skúšky osobitne pre dennú a externú formu doktorandského štúdia. Pri určení poradia komisia prihliada aj na rozsah a kvalitu odbornej publikačnej činnosti alebo umeleckej činnosti uchádzača a na výsledky jeho inej odbornej alebo umeleckej činnosti (napr. výsledky v súťažiach študentských vedeckých a odborných prác alebo v prehliadkach umeleckých prác študentov a pod.).

8. O výsledku prijímacej skúšky sa vyhotoví zápisnica. Komisia predloží návrh na prijatie úspešného uchádzača dekanovi. Ak ide o tému, ktorú vypísala externá vzdelávacia inštitúcia, musí s prijatím uchádzača vyjadriť svoj súhlas.

9. Dekan rozhodne na základe výsledkov prijímacej skúšky o prijatí uchádzača do 30 dní odo dňa konania prijímacej skúšky; ak ide o študijný program, ktorý uskutočňuje univerzita, o prijatí rozhoduje rektor. Ak rozhodne o prijatí uchádzača, uvedie vo svojom rozhodnutí aj meno školiteľa, tému dizertačnej práce a termín zápisu. Písomné rozhodnutie musí okrem uvedených náležitostí obsahovať výrok, odôvodnenie a poučenie o možnosti podať žiadosť o preskúmanie rozhodnutia; rozhodnutie sa doručuje uchádzačovi do vlastných rúk. Uchádzač, ktorý dostal rozhodnutie o neprijatí na doktorandské štúdium, môže podať žiadosť o preskúmanie tohto rozhodnutia.

10. Prijatý uchádzač sa stáva študentom doktorandského štúdia dňom zápisu, ktorého termín určuje dekan. Doktorandské štúdium začína začiatkom zimného alebo letného semestra príslušného akademického roka. 

11. Súčasťou dokumentácie o zápise je aj schválený individuálny študijný plán doktoranda, ktorý musí doktorand vypracovať a odovzdať najneskôr do dvoch mesiacov po zápise. 

12. Pri zápise vydá fakulta študentovi výkaz o štúdiu (index) a preukaz študenta ako doklad, ktorý potvrdzuje jeho právne postavenie. Preukaz študenta sa doktorandovi vydá po zápise do registra študentov. 

Čl. 29

Študijný program a študijný plán doktoranda

1. Doktorandské štúdium sa uskutočňuje podľa akreditovaného študijného programu. Údaje, ktoré sú potrebné na akreditáciu doktorandského študijného programu určuje Akreditačná komisia. 

2. Školiteľ zostavuje pre každého doktoranda individuálny študijný plán, ktorý predkladá na schválenie odborovej komisii. Individuálny študijný plán doktoranda pozostáva zo študijnej časti a vedeckej časti. Študijná časť doktorandského štúdia sa skončí dizertačnou skúškou, ktorá obsahuje obhájenie projektu dizertačnej práce; vedecká časť sa skončí obhajobou dizertačnej práce.

3. V individuálnom študijnom pláne doktoranda sa uvádza:

a) zoznam predmetov, ktoré má doktorand absolvovať,

b) zoznam predmetov (tém) dizertačnej skúšky, vybraných zo zoznamu schváleného odborovou komisiou,

c) zoznam povinnej a odporúčanej literatúry, ktorú má doktorand preštudovať v rámci svojej individuálnej prípravy na dizertačnú skúšku,

d) termíny, v ktorých má doktorand absolvovať jednotlivé predmety a dizertačnú skúšku,

e) bližšie určenie pedagogickej (v dennej forme doktorandského štúdia) alebo inej odbornej činnosti, ktorá s ňou súvisí,

f) plán aktívnej účasti na odborných podujatiach domácich a zahraničných,

g) absolvovanie odborných stáží na iných pracoviskách,

h) plán návštev a stáží domáceho alebo zahraničného partnera univerzity alebo fakulty vo vedeckovýskumnej práci,

i) plánované výstupy publikačnej činnosti doktoranda.

4. Študijná časť individuálneho študijného plánu doktoranda pozostáva najmä z prednášok, seminárov, individuálnych konzultácií, samostatnej práce doktoranda a z individuálneho štúdia odbornej literatúry zameranej na obsah dizertačnej práce. Prednášky a semináre sú spravidla priebežne hodnotené alebo sa končia záverečným hodnotením. Individuálne štúdium odbornej literatúry sa môže rozčleniť do etáp, ktoré uzatvára školiteľ udelením určeného počtu kreditov.

5. Súčasťou doktorandského štúdia v dennej forme je vykonávanie pedagogickej činnosti alebo inej odbornej činnosti súvisiacej s pedagogickou činnosťou v rozsahu najviac štyroch hodín týždenne v priemere za akademický rok, v ktorom prebieha výučba. K pracovným povinnostiam doktoranda v dennej forme štúdia patrí vedenie a oponovanie bakalárskych prác v rozsahu najviac 10 prác v priemere počas akademického roka. Za tieto výkony nemôže doktorand v dennej forme štúdia získavať kredity. Pedagogická činnosť je viazaná na vzdelávaciu činnosť univerzity. V externej forme doktorandského štúdia môže byť pedagogická činnosť nahradená inou odbornou činnosťou, ktorá súvisí s pedagogickou prácou. Za výkony v pedagogickej činnosti môže doktorand v externej forme štúdia získať kredity. Ak ide o doktoranda, ktorý je prihlásený na tému dizertačnej práce vypísanú externou vzdelávacou inštitúciou, súčasťou dohody fakulty s touto inštitúciou je aj to, kde a ako sa uskutoční študijná časť individuálneho študijného plánu a pedagogická činnosť doktoranda.

6. Vedecká časť individuálneho študijného plánu doktoranda pozostáva z individuálnej alebo kolektívnej (tímovej) vedeckej práce doktoranda, zameranej na tému dizertačnej práce. V individuálnom študijnom pláne doktoranda je uvedená téma dizertačnej práce, ktorú môže školiteľ spresniť so súhlasom dekana. Vedeckú časť doktorandského štúdia odborne garantuje školiteľ. Súčasťou vedeckého plánu doktoranda je aj aktívna účasť doktoranda na vedeckých seminároch, na vedeckých konferenciách a iných odborných podujatiach organizovaných vo vede alebo v umení s problematikou súvisiacou s témou dizertačnej práce.

7. Ak sa doktorand prihlásil na tému dizertačnej práce vypísanú externou vzdelávacou inštitúciou, vykonáva vedeckú časť doktorandského štúdia a s fakultou dohodnuté povinnosti študijnej časti doktorandského štúdia v tejto externej vzdelávacej inštitúcii. Fakulta uzatvára s externou vzdelávacou inštitúciou individuálnu dohodu o doktorandskom štúdiu doktoranda podľa čl. 23 ods. 5. V nej sú upravené otázky spojené s pôsobením doktoranda v externej vzdelávacej inštitúcii vrátane úhrady nákladov externej vzdelávacej inštitúcie.

8. Vo zvlášť odôvodnených prípadoch môže dekan na odporúčanie odborovej komisie povoliť zmenu témy alebo školiteľa v tom istom študijnom programe.

Čl. 30

Kreditový systém doktorandského štúdia a hodnotenie študijných výsledkov

1. Kreditový systém sa uplatňuje v obidvoch formách doktorandského štúdia.

2. Kredit je jednotkou pracovného zaťaženia doktoranda a v doktorandskom štúdiu je definovaný analogicky ako v bakalárskom štúdiu a magisterskom štúdiu.

3. Doktorand počas svojho štúdia získava kredity za tieto činnosti:

a) absolvovanie študijnej časti. Doktorand musí absolvovať tie povinné predmety, povinne voliteľné a výberové predmety, ktoré určuje jeho individuálny študijný plán. Študijná časť sa končí absolvovaním dizertačnej skúšky. 

b) samostatnú tvorivú činnosť v oblasti vedy (publikácie, ukončenie definovanej etapy vo vlastnej výskumnej práci a pod.); 

c) vypracovanie dizertačnej práce; ak bola dizertačná práca prijatá na obhajobu, získa doktorand 30 kreditov.

4. Počty kreditov za jednotlivé činnosti podľa ods. 3 písm. a) a b) sú súčasťou doktorandského študijného programu, na základe ktorého Akreditačná komisia priznáva spôsobilosť doktorandský študijný program uskutočňovať. 

5. Kreditové vyjadrenie činností je uvedené v prílohe 3 tohto študijného poriadku. Počet kreditov za jednotlivé činnosti doktoranda by nemal klesnúť pod minimálne hodnoty uvedené v prílohe 3. 

6. Činnosti uvedené v odseku 3 sú navzájom nezastupiteľné. Doktorand je povinný získať počas štúdia minimálne 70 a maximálne 90 kreditov za absolvovanie študijnej časti podľa ods. 3 písm. a) a minimálne 90 a maximálne 110 kreditov, za absolvovanie samostatnej tvorivej vedeckej činnosti podľa ods. 3 písm. b). V skladbe kreditov za absolvovanie samostatnej tvorivej časti v oblasti vedy musí byť minimálne 50 kreditov za jednotky publikačnej činnosti, vrátane najmenej jednej vedeckej práce v kategórii II.1.1, II.1.2 alebo II.1.3. podľa prílohy 3 tohto študijného poriadku.

7. Doktorand môže absolvovať časť svojho štúdia na inom ako svojom pracovisku, napr. v zahraničí. Ak bol na toto pracovisko vyslaný v rámci plnenia svojho individuálneho študijného plánu a ak sú kreditové systémy vysielajúceho a prijímajúceho pracoviska kompatibilné (transfer kreditov), kredity získané na tomto pracovisku sa mu započítavajú v plnom rozsahu.

8. Pri zmene školiaceho pracoviska, študijného programu alebo v inom prípade stanovenom zákonom alebo týmto študijným poriadkom možno doktorandovi priznať príslušný počet kreditov za absolvované aktivity. O priznaní kreditov rozhoduje dekan po vyjadrení odborovej komisie.

9. Pre svoj postup do ďalšieho roka štúdia musí doktorand získať minimálne 20 kreditov.
10. V dennej forme i externej forme doktorandského štúdia sa doktorand môže prihlásiť na dizertačnú skúšku, ak získal minimálne 50 kreditov za študijnú časť a absolvoval všetky jej povinné predmety.

11. Úspešný absolvent doktorandského štúdia v dennej forme i externej forme musí získať počas svojho štúdia minimálne 150 kreditov. Za prijatie dizertačnej práce na obhajobu získava 30 kreditov, spolu teda 180 kreditov vrátane kreditového ohodnotenia jeho dizertačnej práce. Po tom, ako doktorand získa 150 kreditov a po odporúčaní školiteľa prijať dizertačnú prácu doktoranda na obhajobu, môže požiadať o povolenie jej obhajoby. 

Čl. 31

Školiteľ

1. Školiteľom pre daný študijný program doktorandského štúdia môže byť vysokoškolský učiteľ univerzity alebo iný odborník z praxe, po schválení vo vedeckej rade fakulty. Školiteľ musí byť nositeľom vedecko-pedagogického alebo umelecko-pedagogického titulu docent, profesor alebo musí byť výskumným pracovníkom s akademickým titulom PhD., ArtD. a s priznaným kvalifikačným stupňom IIa, alebo s vedeckou hodnosťou DrSc. Toto kritérium je súčasťou podkladov poskytovaných Akreditačnej komisii v súvislosti s posudzovaním spôsobilosti vysokej školy uskutočňovať doktorandský študijný program.

2. Školiteľom pre témy, ktoré vypísala externá vzdelávacia inštitúcia, môže byť osoba, ktorú schválila táto inštitúcia a spĺňa podmienky uvedené v odseku 1. Externá vzdelávacia inštitúcia poskytne vedeckej rade fakulty vedecko-pedagogické charakteristiky svojich školiteľov.

3. Školiteľ najmä: 

a) odborne vedie doktoranda počas doktorandského štúdia,

b) zostavuje individuálny študijný plán doktoranda a predkladá ho na posúdenie a schválenie odborovej komisii a po jej vyjadrení dekanovi,

c) riadi a odborne garantuje plnenie študijnej a vedeckej časti individuálneho študijného plánu doktoranda a kontroluje plnenie jeho pedagogických činností, 

d) určuje zameranie projektu dizertačnej práce a spresňuje spolu s doktorandom jej tému,

e) udeľuje doktorandovi určený počet kreditov za ukončené etapy individuálneho štúdia vedeckej literatúry, za ukončené etapy jeho vedeckej časti študijného plánu a za dizertačnú prácu, ak bola prijatá na obhajobu,

f) predkladá dekanovi návrh na vylúčenie doktoranda z doktorandského štúdia a vyjadruje sa k žiadosti doktoranda o prerušenie štúdia,

g) predkladá dekanovi konkrétny návrh stáže alebo študijného pobytu doktoranda v iných domácich alebo zahraničných ustanovizniach vedy, vzdelávania, výskumu, techniky alebo umenia s podrobnosťami spôsobu zabezpečenia tohto pobytu,

h) vypracúva posudok o dizertačnej práci a pracovnú charakteristiku zvereného doktoranda,

i) navrhuje dekanovi, aby poveril školiteľa-špecialistu na vedenie vymedzených aktivít z vedeckej časti individuálneho študijného plánu doktoranda,

j) zabezpečuje podľa potreby konzultácie u iných odborníkov.

Čl. 32

Dizertačná skúška

1. Doktorand sa prihlasuje na dizertačnú skúšku ak získal minimálne 70 kreditov, z toho 50 kreditov za študijnú časť a absolvoval všetky jej povinné predmety. 

2. Písomnú prácu k dizertačnej skúške tvorí prehľad súčasného stavu poznatkov o danej téme, vlastný teoretický prínos doktoranda, analýza metodického prístupu riešenia danej problematiky a projekt dizertačnej práce. Na písomnú prácu k dizertačnej skúške vypracuje posudok oponent. 
3. Oponentom písomnej práce k dizertačnej skúške môže byť len odborník s vedecko-pedagogickým alebo umelecko-pedagogickým titulom docent alebo profesor, alebo odborník s akademickým titulom PhD., ArtD., titulom ThDr. v oblasti katolíckej teológie alebo starším ekvivalentom, alebo vedeckou hodnosťou DrSc., ktorý nepôsobí na pracovisku doktoranda a nemá s ním spoločné publikácie.

4. Dizertačná skúška pozostáva z časti, ktorú tvorí rozprava o písomnej práci k dizertačnej skúške, a z časti, v ktorej má doktorand preukázať teoretické vedomosti v predmetoch dizertačnej skúšky. Zoznam predmetov dizertačnej skúšky určuje dekan na základe návrhu odborovej komisie. Doktorand si po dohode so školiteľom vyberá zo zoznamu predmetov predmety, z ktorých absolvuje skúšku, v počte určenom odborovou komisiou. 
5. Dizertačná skúška sa koná pred komisiou, ktorá má najmenej štyroch členov. Pozostáva z predsedu a najmenej troch ďalších členov, z ktorých aspoň jeden nie je z fakulty, kde pôsobí doktorand. Predsedu a ďalších členov komisie pre dizertačné skúšky vymenúva dekan na základe návrhu odborovej komisie. Členmi komisie sú vysokoškolskí učitelia pôsobiaci vo funkciách profesorov a docentov a ďalší odborníci schválení príslušnou vedeckou radou. 
6. Na platné rozhodnutie o výsledku dizertačnej skúšky sa vyžaduje prítomnosť nadpolovičnej väčšiny členov komisie. O výsledku skúšky rozhoduje komisia na neverejnom zasadnutí väčšinou hlasov prítomných členov. Pri rovnosti hlasov rozhoduje hlas predsedu.

7. Priebeh oboch častí dizertačnej skúšky hodnotí komisia komplexne vyjadrením „prospel“ alebo „neprospel“.

8. O priebehu dizertačnej skúšky sa vyhotovuje zápisnica, ktorej súčasťou je aj posudok oponenta písomnej práce. Zápisnicu podpisuje predseda a prítomní členovia komisie.

9. O vykonaní a výsledku dizertačnej skúšky vydá pracovisko uskutočňujúce doktorandský študijný program doktorandovi písomné osvedčenie.

10. Ak sa doktorand nemôže z vážnych dôvodov zúčastniť v určenom termíne na dizertačnej skúške a vopred sa ospravedlní predsedovi komisie pre dizertačné skúšky, môže mu predseda určiť náhradný termín. Odstúpenie od skúšky alebo neospravedlnená neprítomnosť doktoranda na skúške sa hodnotí vyjadrením „neprospel“. 

11. Doktorand, ktorý na skúške neprospel, môže skúšku opakovať len raz, a to najskôr po uplynutí troch mesiacov. Opakovaný neúspech na dizertačnej skúške je dôvodom na vylúčenie z doktorandského štúdia.

Čl. 33

Žiadosť o povolenie obhajoby dizertačnej práce

1. Doktorand môže podať žiadosť o povolenie obhajoby dizertačnej práce dekanovi, ak úspešne absolvoval dizertačnú skúšku a získal najmenej 150 kreditov. Žiadosť spolu s vypracovanou dizertačnou prácou podáva doktorand dekanovi najneskôr štyri mesiace pred uplynutím doby doktorandského štúdia. Žiadosť o povolenie obhajoby dizertačnej práce môže doktorand podať aj po uplynutí štandardnej dĺžky štúdia, a to tak, aby splnil všetky podmienky na riadne ukončenie štúdia do dvoch rokov od jej uplynutia.

2. K žiadosti doktorand pripojí:

a) dizertačnú prácu v štyroch vyhotoveniach v knihársky upravenej forme a v jednom vyhotovení na elektronickom nosiči typu FD, MC, CD alebo DVD,

b) kópie publikácií a iné elaboráty, ak nie sú súčasťou dizertačnej práce, pripájajú sa v jednom vyhotovení,

c) posudok inštitúcie, v ktorej bola vypracovaná dizertačná práca, a posudok školiteľa; posudky musia obsahovať najmä hodnotenie prínosu doktoranda k získaniu nových poznatkov vo vede alebo umení, možností ich využitia a pracovnú charakteristiku doktoranda, 

d) zoznam publikovaných prác s úplnými bibliografickými údajmi a nepublikovaných vedeckých prác alebo verejných a neverejných prehliadok umeleckých diel a výkonov doktoranda, ako aj ich ohlasov, prípadne aj posudky o nich vypracované príslušnými inštitúciami z oblasti vedy, techniky alebo umenia,

e) odôvodnenie rozdielov medzi pôvodnou a predkladanou dizertačnou prácou, ak doktorand po neúspešnej obhajobe predkladá novú dizertačnú prácu v tom istom odbore doktorandského štúdia.

Čl. 34

Náležitosti dizertačnej práce

1. Doktorand predkladá dizertačnú prácu na obhajobu v slovenskom jazyku. So súhlasom dekana môže predložiť dizertačnú prácu aj v inom ako slovenskom jazyku. Dizertačná práca spravidla obsahuje teoretický úvod, ktorý analyzuje aktuálny stav poznatkov v danej problematike, charakteristiku cieľov, podrobný opis použitých postupov (metód práce, materiálu), dosiahnuté výsledky, ich vyhodnotenie, diskusie, záver a zoznam použitej literatúry. Ak je dizertačná práca súčasťou kolektívnej práce, doktorand uvedie vlastné výsledky a v diskusii ich dá do kontextu s výsledkami ostatných členov kolektívu.

2. Doktorand môže predložiť ako dizertačnú prácu aj vlastné publikované dielo alebo súbor vlastných publikovaných prác, ktoré svojím obsahom rozpracúvajú problematiku témy dizertačnej práce. Ak doktorand predloží súbor vlastných publikácií, doplní ho o podrobnú úvodnú kapitolu, v ktorej vysvetlí súčasný stav problematiky, ciele dizertačnej práce, uvedie a komentuje súbor publikácií a uvedie závery, ktoré vznikli riešením témy dizertačnej práce. Ak priložené publikácie sú dielom viacerých autorov, priloží doktorand aj vyhlásenie spoluautorov o jeho autorskom podiele. 

Čl. 35

Príprava obhajoby dizertačnej práce

1. Po prijatí žiadosti o povolenie obhajoby dizertačnej práce postúpi dekan bezodkladne žiadosť doktoranda spolu s dizertačnou prácou, ktorá obsahuje náležitosti podľa čl. 34, odborovej komisii. Odborová komisia sa do 15 dní vyjadrí, či dizertačná práca zodpovedá svojou úrovňou a formou požiadavkám a či ju odporúča na obhajobu. Ak je stanovisko odborovej komisie kladné, navrhne dekanovi zloženie komisie na obhajobu a troch oponentov. Pri návrhu oponentov môže odborová komisia vychádzať z návrhu školiteľa.

2. Ak vecne príslušná odborová komisia zistí, že žiadosť doktoranda o povolenie obhajoby dizertačnej práce alebo samotná dizertačná práca nespĺňa náležitosti podľa čl. 34, vyzve doktoranda, aby nedostatky v určenej lehote odstránil. Ak doktorand nesúhlasí s týmto jej stanoviskom, odborová komisia navrhne dekanovi obhajobu dizertačnej práce uskutočniť.

3. Doktorand môže predloženú dizertačnú prácu a žiadosť o povolenie jej obhajoby najneskôr dva dni pred termínom jej konania vziať späť

4. Dekan po obdržaní vyjadrenia odborovej komisie a návrhu odborovej komisie na zloženie komisie na obhajobu, bez zbytočného odkladu vymenuje predsedu komisie na obhajobu dizertačnej práce, jej ďalších členov a oponentov. Vymenovaným oponentom zašle dizertačnú prácu spolu so žiadosťou o vypracovanie posudku.

5. Komisia na obhajobu dizertačnej práce má najmenej štyroch členov. Predseda a najmenej jeden ďalší člen sú vymenovaní z členov odborovej komisie. Členmi komisie sú vysokoškolskí učitelia pôsobiaci vo funkciách profesorov a docentov a ďalší odborníci schválení príslušnou vedeckou radou.

6. Po obdržaní všetkých posudkov od oponentov dekan postúpi bez zbytočného odkladu žiadosť doktoranda o obhajobu dizertačnej práce spolu so všetkými náležitosťami vrátane posudkov oponentov predsedovi komisie na obhajobu dizertačnej práce.

7. Predseda komisie na obhajobu dizertačnej práce zašle posudky oponentov členom komisie vrátane školiteľa, doktorandovi a pracovisku, na ktorom sa doktorandské štúdium uskutočňovalo.

8. Predseda komisie na obhajobu dizertačnej práce najneskôr do 15 dní po tom, ako obdržal materiály podľa odseku 6, navrhne dekanovi čas a miesto obhajoby dizertačnej práce.

9. Dekan bez zbytočného odkladu písomne pozve na obhajobu jej účastníkov - členov odborovej komisie, členov komisie na obhajobu dizertačnej práce, oponentov, školiteľa a doktoranda; na úradnej výveske fakulty a na internetovej stránke univerzity zároveň zverejní oznam o jej konaní, ako aj informáciu o tom, kde a akým spôsobom sa záujemcovia môžu oboznámiť s dizertačnou prácou.

10. Každý, kto má o skúmanú problematiku a obhajobu dizertačnej práce záujem, môže podať najneskôr týždeň pred konaním obhajoby predsedovi komisie na obhajobu dizertačnej práce svoj posudok alebo vyjadrenie, alebo môže svoje poznámky predniesť ústne pri obhajobe, ak nebola obhajoba vyhlásená za neverejnú. Pri obhajobe dizertačnej práce doktorand zaujme k takýmto posudkom alebo poznámkam stanovisko.

Čl. 36

Oponenti dizertačnej práce a ich posudky

1. Dekan vymenúva oponentov dizertačnej práce na základe návrhu odborovej komisie, ktorý môže vychádzať z návrhu školiteľa. Oponenti sa vyberajú spomedzi odborníkov v odbore alebo špecializácii odboru doktorandského štúdia tak, aby nepracovali na rovnakom pracovisku.

2. Dizertačnú prácu posudzujú traja oponenti. Najmenej jeden oponent musí byť nositeľom vedecko-pedagogického titulu profesor, alebo byť nositeľom vedeckej hodnosti DrSc., alebo výskumným pracovníkom s priznaným kvalifikačným stupňom I. Ďalšími oponentmi môžu byť nositelia vedecko-pedagogického titulu docent, významní odborníci vo funkcii hosťujúci profesor, alebo pracovníci s akademickým titulom PhD., ArtD., titulom ThDr. v oblasti katolíckej teológie alebo starším ekvivalentom, prípadne kvalifikovaní odborníci z praxe.

3. Aspoň jeden oponent musí byť z iného pracoviska, ako je pracovisko doktoranda a jeho školiteľa.

4. Ak oponent nemôže posudok vypracovať, bez zbytočného odkladu to oznámi dekanovi. V prípade prijatia vymenovania za oponenta odovzdá oponent dekanovi svoj písomný posudok a vráti dizertačnú prácu najneskôr do 30 dní po jej obdržaní.

5. Ak oponent neodovzdá svoj posudok v lehote podľa odseku 4, dekan bez zbytočného odkladu vymenuje nového oponenta.

6. Posudok oponenta obsahuje objektívny a kritický rozbor predností a nedostatkov predloženej dizertačnej práce, je stručný a neopakuje jej obsah. Oponent sa v posudku vyjadruje najmä:

a) k aktuálnosti zvolenej témy,

b) k zvoleným metódam spracovania,

c) k dosiahnutým výsledkom s uvedením, aké nové poznatky dizertačná práca prináša,

d) k prínosu pre ďalší rozvoj vedy, techniky alebo umenia,

e) či dizertačná práca splnila sledovaný cieľ.

7. Oponent hodnotí dizertačnú prácu podľa vedeckého alebo umeleckého stupňa rozvoja v oblasti študijného odboru doktorandského štúdia v čase, keď doktorand podal žiadosť o povolenie jej obhajoby a vypracúva samostatný posudok, v ktorom jednoznačne vyjadrí, či na základe predloženej dizertačnej práce navrhuje alebo nenavrhuje doktorandovi udelenie akademického titulu PhD.

8. Ak posudok oponenta nevyhovuje podmienkam ustanoveným v odsekoch 6 a 7, dekan vráti posudok oponentovi na doplnenie alebo prepracovanie. Zároveň mu určí lehotu na jeho opätovné predloženie, ktorá nesmie byť dlhšia ako 20 dní.

Čl. 37

Obhajoba dizertačnej práce

1. Dekan je zodpovedný za to, aby sa obhajoba dizertačnej práce uskutočnila najneskôr do štyroch mesiacov od podania žiadosti o jej povolenie. V jednom dni sa môžu konať pred tou istou komisiou najviac tri obhajoby.

2. Obhajoba dizertačnej práce je verejná, vo výnimočných prípadoch, ak by jej verejné prerokúvanie ohrozilo tajomstvo chránené osobitným zákonom alebo bezpečnosť, môže ju dekan vyhlásiť za neverejnú.

3. Obhajoba sa môže uskutočniť len za prítomnosti najmenej dvoch tretín z počtu členov komisie na obhajobu dizertačnej práce oprávnených hlasovať, vrátane dvoch oponentov, pritom aspoň jeden prítomný oponent a aspoň jeden ďalší člen komisie musia byť z inej inštitúcie, ako je pracovisko doktoranda a jeho školiteľa. Ak sa jeden z oponentov nemôže zo závažných dôvodov zúčastniť na obhajobe, obhajoba sa môže konať aj v jeho neprítomnosti, ak s tým vyslovia súhlas všetci prítomní členovia komisie na obhajobu dizertačnej práce. V takom prípade sa posudok neprítomného oponenta prečíta na obhajobe v plnom znení.

4. Ak sa doktorand nemôže z vážnych dôvodov zúčastniť na obhajobe v určenom termíne, vopred sa ospravedlní dekanovi a tiež predsedovi komisie na obhajobu dizertačnej práce. Dekan po dohode s predsedom komisie na obhajobu dizertačnej práce určí náhradný termín obhajoby a oznámi ho jej účastníkom podľa čl. 35 ods. 9.

5. Obhajobu vedie predseda komisie na obhajobu dizertačnej práce, vo výnimočnom prípade môže vedením obhajoby poveriť iného člena komisie, ktorý je súčasne členom odborovej komisie. Oponent ani školiteľ obhajobu nevedú ani vtedy, keď sú členmi odborovej komisie.

6. Obhajoba dizertačnej práce sa koná formou vedeckej rozpravy medzi doktorandom, oponentmi, členmi komisie na obhajobu dizertačnej práce a ostatnými účastníkmi obhajoby o získaných poznatkoch a prínose dizertačnej práce. Počas obhajoby dizertačnej práce sa skúma aj odôvodnenosť a hodnovernosť jej záverov a návrhov, ktoré dizertačná práca obsahuje.

7. Pri obhajobe dizertačnej práce je stanovený tento postup:

a) obhajobu začne predsedajúci; uvedie stručný životopis doktoranda, oznámi tému dizertačnej práce, zásadné informácie z posudku školiteľa a školiaceho pracoviska a prehľad vedeckých alebo umeleckých prác doktoranda a ohlasov na ne,

b) doktorand následne stručne uvedie podstatný obsah svojej dizertačnej práce, jej výsledky a prínos,

c) oponenti prednesú podstatný obsah svojich posudkov; za neprítomného oponenta prečíta v plnom rozsahu jeho posudok predsedajúci alebo ním poverený člen komisie,

d) doktorand zaujme stanovisko k posudkom oponentov, najmä sa vyjadrí ku všetkým námietkam a pripomienkam a odpovie na ich otázky,

e) predsedajúci oboznámi prítomných s ďalšími posudkami a vyjadreniami a otvorí diskusiu, na ktorej sa môžu zúčastniť všetci prítomní; v diskusii sa overuje správnosť, odôvodnenosť, vedecká alebo umelecká pôvodnosť a závažnosť poznatkov obsiahnutých v dizertačnej práci, ako aj správnosť a výstižnosť posudkov oponentov, 

f) doktorand počas diskusie odpovie na všetky otázky a zaujme stanovisko ku všetkým podnetom a námietkam jej účastníkov.

8. Po skončení obhajoby sa koná neverejné zasadnutie komisie na obhajobu dizertačnej práce, na ktorom sa zúčastnia jej členovia vrátane oponentov a školiteľa. Na neverejnom zasadnutí sa zhodnotí priebeh a výsledok obhajoby a možnosť využitia výsledkov dizertačnej práce v praxi. Členovia komisie a oponenti v tajnom hlasovaní rozhodnú o tom, či navrhnú udeliť doktorandovi akademický titul.

9. Hlasovanie podľa odseku 8 sa vykoná hlasovacími lístkami, ktoré obsahujú tieto údaje: meno a priezvisko doktoranda, dátum a miesto obhajoby a text „s udelením akademického titulu súhlasím - nesúhlasím“. Členovia komisie hlasujú tak, že preškrtnú nehodiace sa stanovisko.

10. Na podanie návrhu na udelenie akademického titulu sa vyžaduje, aby sa na hlasovaní zúčastnili najmenej dve tretiny všetkých členov komisie oprávnených hlasovať a aby za návrh na udelenie akademického titulu hlasovala väčšina prítomných členov.

11. O obhajobe dizertačnej práce sa napíše zápisnica, ktorú podpisuje predseda komisie na obhajobu dizertačnej práce.

12. O výsledku hlasovania sa napíše zápisnica, ktorú podpíšu všetci hlasujúci členovia komisie.

13. Ak bol výsledok hlasovania kladný, vyhlási ho predsedajúci komisie na obhajobu dizertačnej práce na jej verejnom zasadnutí.

14. Ak bol výsledok hlasovania záporný, komisia na obhajobu dizertačnej práce sa dohodne na neverejnom zasadnutí na odôvodnení návrhu neudeliť akademický titul. Toto odôvodnenie je súčasťou zápisnice o výsledku hlasovania. Výsledok hlasovania s odôvodnením vyhlási predsedajúci komisie na obhajobu dizertačnej práce na jej verejnom zasadnutí. 

15. Návrh na udelenie alebo neudelenie akademického titulu doktorandovi spolu so zápisnicami o obhajobe a hlasovaní a spisovým materiálom doktoranda predkladá predseda komisie na obhajobu dizertačnej práce dekanovi do 15 dní odo dňa konania obhajoby.

16. Doktorand, ktorému na základe výsledku obhajoby dizertačnej práce alebo pre jeho neospravedlnenú neúčasť na obhajobe komisia na obhajobu dizertačnej práce navrhla neudeliť akademický titul, môže opätovne požiadať o povolenie obhajoby v tom istom študijnom programe najskôr po uplynutí jedného roka odo dňa, v ktorom sa konala alebo mala konať obhajoba jeho dizertačnej práce. Obhajobu dizertačnej práce možno opakovať iba raz, a to tak, aby sa konala najneskôr do dvoch rokov od uplynutia štandardnej dĺžky štúdia.

17. Ak sa doktorand prihlásil na tému dizertačnej práce vypísanú externou vzdelávacou inštitúciou, koná sa obhajoba dizertačnej práce pred komisiou, v ktorej sú zastúpení členovia určení fakultou a členovia určení externou vzdelávacou inštitúciou. Obhajoba dizertačnej práce sa po dohode fakulty s externou vzdelávacou inštitúciou môže konať na pôde externej vzdelávacej inštitúcie. Vo vysokoškolskom diplome sa uvádza aj názov externej vzdelávacej inštitúcie.

18. Univerzita môže uzatvoriť dohodu o spoločných obhajobách dizertačných prác v akreditovaných doktorandských študijných programoch so zahraničnou vysokou školou, ak to umožňujú právne predpisy štátu, na ktorého území pôsobí zahraničná vysoká škola.

19. Obhajoba dizertačnej práce doktoranda vysokej školy, ktorá sídli na území Slovenskej republiky a ktorá má uzavretú dohodu o spoločných obhajobách dizertačných prác, môže sa uskutočniť na zahraničnej vysokej škole pred komisiou na obhajobu dizertačnej práce, v ktorej sú paritne zastúpení členovia zo slovenskej strany a členovia určení zahraničnou vysokou školou. Aj v tomto prípade komisia na obhajobu dizertačnej práce musí mať najmenej štyroch členov a prácu musia oponovať traja oponenti. Rovnakým postupom sa uskutočňuje obhajoba dizertačnej práce doktoranda zahraničnej vysokej školy v Slovenskej republike.

Čl. 38

Rozhodovanie o udelení akademického titulu

1. Návrh komisie na obhajobu dizertačnej práce na udelenie alebo neudelenie akademického titulu doktor absolventovi doktorandského štúdia, ako aj dokumentáciu o obhajobe a kompletný materiál doktoranda posudzuje dekan.

2. Ak dekan zistí, že v priebehu konania obhajoby nebol dodržaný postup podľa čl. 37, nariadi opakovanie obhajoby.

3. Ak dekan zistí, že v priebehu konania obhajoby bol dodržaný postup podľa čl. 37, a ak komisia na obhajobu dizertačnej práce navrhla doktorandovi titul udeliť, dekan rozhodne o udelení akademického titulu doktorandovi.

4. Absolventom doktorandského štúdia sa udeľuje akademický titul „doktor“ („philosophiae doctor“, v skratke „PhD.“; skratka „PhD.“ sa uvádza za menom). 

5. Doktorandom v oblasti katolíckej teológie sa po absolvovaní prvej ucelenej časti doktorandského štúdia  - absolvovaní dizertačnej skúšky a obhajobe licenciátnej práce - udeľuje akademický titul "licenciát teológie" (v skratke "ThLic."). Absolventom doktorandského štúdia v oblasti katolíckej teológie sa udeľuje akademický titul akademický titul „doktor teológie“ (v skratke „ThDr.“) podľa § 54 ods. 16 zákona.

6. Dekan zašle doktorandovi oznámenie o udelení alebo neudelení akademického titulu písomne. Oznámenie sa doručuje do vlastných rúk.

7. Diplom o udelení akademického titulu „licenciát teológie“ (v skratke „ThLic.“) vydáva univerzita. Diplom odovzdáva doktorandovi dekan.

8. Diplom o udelení akademického titulu „doktor“ („philosophiae doctor“, v skratke „PhD.“) a akademického titulu „doktor teológie“ (v skratke „ThDr.“) v oblasti katolíckej teológie vydáva univerzita. Diplom odovzdáva doktorandovi dekan.

Čl. 39

Prerušenie doktorandského štúdia

1. Štúdium študijného programu možno na žiadosť študenta prerušiť. Prerušenie štúdia povoľuje dekan.

2. Študent môže písomne požiadať o prerušenie štúdia:

a) najviac na dva roky zo zdravotných alebo aj iných vážnych osobných dôvodov, po predložení hodnoverných dokladov,

b) najviac na jeden rok bez udania dôvodu, a to iba raz.

3. Tehotným študentkám sa môže prerušiť štúdium šesť týždňov pred očakávaným dňom pôrodu, najneskôr však dňom pôrodu. Dobu prerušenia štúdia počas rodičovskej dovolenky si študentka navrhne sama. Táto doba však nesmie byť dlhšia ako tri roky. Prerušenie štúdia z tohto dôvodu nevylučuje ďalšie prerušenie štúdia z iných dôvodov uvedených v odseku 2. 

4. Žiadosť o prerušenie štúdia možno podať pred začiatkom akademického roka po preukázaní splnenia povinností za predchádzajúci akademický rok alebo na začiatku letného semestra po preukázaní splnenia povinností za predchádzajúci semester príslušného akademického roka. Zo závažných, najmä zdravotných dôvodov môže dekan prerušiť štúdium študentovi aj v prípade nesplnenia uvedených podmienok.

5. Doba prerušenia štúdia sa nezapočítava do štandardnej dĺžky štúdia. Ustanovenia § 92 ods. 6 a § 113a ods. 10 zákona týmto nie sú dotknuté.

6. Dňom prerušenia štúdia stráca študent postavenie študenta podľa zákona. Prerušenie sa zaznamenáva v študijnom výkaze študenta a v registri študentov.

7. Právo na opätovný zápis vzniká študentovi po uplynutí doby, na ktorú bolo štúdium prerušené. Ak pominú dôvody na prerušenie štúdia, môže dekan na základe písomnej žiadosti ukončiť prerušenie štúdia aj pred uplynutím doby prerušenia štúdia. 

8. Ak počas prerušenia štúdia dôjde k legislatívnej zmene podmienok štúdia, vzťahujú sa na študenta po jeho opätovnom zápise na štúdium nové právne predpisy.

9. Štúdium možno prerušiť najskôr po skončení prvého roku štúdia. Dekan môže povoliť prerušenie štúdia študentovi v prvom roku štúdia v prípade závažných zdravotných dôvodov.

Čl. 40

Skončenie doktorandského štúdia

1. Doktorandské štúdium sa skončí obhajobou dizertačnej práce. Pre riadne skončenie štúdia musí doktorand požiadať o obhajobu tak, aby sa obhajoba mohla uskutočniť do uplynutia štvorročnej doby štúdia v dennej forme alebo päťročnej doby štúdia v externej forme. Ak sa obhajoba dovtedy neuskutoční, môže sa štandardná dĺžka štúdia doktorandovi predĺžiť maximálne o dva roky, v dennej forme bez nároku na štipendium.

2. Poskytovanie štipendia pre doktorandov v dennej forme štúdia sa skončí dňom prvej obhajoby dizertačnej práce alebo dňom iného skončenia štúdia.

3. Okrem riadneho skončenia štúdia sa štúdium skončí

a) zanechaním štúdia,

b) neskončením štúdia v termíne určenom podľa § 65 ods. 2 zákona,

c) vylúčením zo štúdia pre nesplnenie požiadaviek, ktoré vyplývajú zo študijného programu a zo študijného poriadku univerzity,

d) vylúčením zo štúdia podľa § 72 ods. 2 písm. c) zákona,

e) zrušením študijného programu podľa § 87 ods. 2 zákona, ak študent neprijme ponuku pokračovať v štúdiu iného študijného programu,

f) smrťou študenta.

Štvrtá časť

Spoločné, prechodné a záverečné ustanovenia

Čl. 41

Spoločné ustanovenia

1. Výkon práv a povinností vyplývajúcich zo zákona musí byť v súlade s dobrými mravmi.

2. Povinnou súčasťou bakalárskej, diplomovej, dizertačnej a rigoróznej práce je podpísané čestné vyhlásenie, v ktorom autor práce deklaruje, že ju napísal samostatne s použitím tam uvedenej literatúry a iných citovaných zdrojov, pod vedením vedúceho práce prípadne ďalších konzultantov.

3. Plagiátorstvo sa považuje za priestupok a je predmetom disciplinárneho konania.

4. Záverečné práce (bakalárska, diplomová, rigorózna, dizertačná) sú archivované v zmysle platných predpisov.

5. Fakulta môže, ak rozhodne, že potrebuje na vlastné podmienky podrobnejšie upraviť tento študijný poriadok, vydať študijný poriadok fakulty. Študijný poriadok fakulty musí byť v súlade s ustanoveniami tohto študijného poriadku a hodnotami uvedenými v prílohe č. 2 a 3.

Čl. 42

Prechodné ustanovenia

1. Študenti študijných odborov a študenti doktorandského štúdia vo vedných odboroch zriadených podľa zákona č. 172/1990 Zb. o vysokých školách v znení neskorších predpisov dokončia štúdium podľa doterajších predpisov.

2. Štandardná dĺžka štúdia študentov študijných programov, ktorí začali študovať pred nadobudnutím účinnosti tohto študijného poriadku, zostáva nedotknutá. 

3. Študenti, ktorí začali študovať pred nadobudnutím účinnosti tohto študijného poriadku, zhromažďujú kredity podľa predpísanej skladby vo svojich študijných programoch a nevzťahuje sa na nich čl. 15 ods. 4 tohto študijného poriadku.

4. Študijné programy uskutočňované na fakultách sa zosúladia s týmto poriadkom do začiatku najbližšieho akademického roka nasledujúceho po nadobudnutí účinnosti tohto študijného poriadku.

Čl. 43

Záverečné ustanovenia

1. Zrušuje sa Študijný poriadok Prešovskej univerzity v Prešove schválený Akademickým senátom Prešovskej univerzity v Prešove dňa 11. decembra 2006.

2. Zrušujú sa študijné poriadky fakúlt Prešovskej univerzity v Prešove, s výnimkou študijných poriadkov pre nekreditové štúdium.

3. Tento študijný poriadok bol schválený Akademickým senátom Prešovskej univerzity v Prešove dňa 9. júla 2008.

4. Tento študijný poriadok nadobúda platnosť odo dňa registrácie Ministerstvom školstva Slovenskej republiky a účinnosť odo dňa doručenia rozhodnutia o jeho registrácii.

doc. Ing. arch. Václav Kohlmayer, CSc.                                prof. RNDr. René Matlovič, PhD.

predseda AS PU v Prešove                                                      rektor PU v Prešove

Príloha č. 1 Výpočet váženého študijného priemeru

kde Ki, je kreditové ohodnotenie predmetu, Ci,  je hodnota známky i-tého predmetu. Sumácia sa vykonáva cez všetky absolvované predmety za vymedzené obdobie.

Príloha č. 2 Počty kreditov, ktoré študent musí preukázať v kontrolovaných etapách štúdia

	Kontrolovaná etapa štúdia
	Trojročné bakalárske študijné programy
	Štvorročné bakalárske študijné programy
	Jednoročné magisterské študijné programy
	Dvojročné magisterské študijné programy
	št. programy spájajúce prvý a druhý stupeň

5-ročné
	št. programy spájajúce prvý a druhý stupeň

6-ročné

	na konci prvého roku štúdia
	30 kreditov
	30 kreditov
	30 kreditov
	30 kreditov
	30 kreditov
	30 kreditov

	na konci druhého roku štúdia
	60 kreditov
	60 kreditov
	***
	60 kreditov
	60 kreditov
	60 kreditov

	na konci tretieho roku štúdia
	90 kreditov
	90 kreditov
	60 kreditov
	90 kreditov
	90 kreditov
	90 kreditov

	na konci štvrtého roku štúdia
	120 kreditov
	120 kreditov
	***
	120 kreditov
	120 kreditov
	120 kreditov

	na konci piateho roku štúdia
	180 kreditov
	180 kreditov
	***
	***
	150 kreditov
	150 kreditov

	na konci šiesteho roku štúdia
	***
	240 kreditov
	***
	***
	210 kreditov
	180 kreditov

	na konci siedmeho roku štúdia
	***
	***
	***
	***
	300 kreditov
	240 kreditov

	na konci ôsmeho roku štúdia
	***
	***
	***
	***
	
	300 kreditov


Príloha č. 3 Kredity priznávané za jednotlivé druhy činností na doktorandských študijných programoch 

1. Študijná a pedagogicko-vzdelávacia činnosť

	Činnosť
	Kredity

	I.1. Absolvovanie povinných predmetov
	minimálne 30 

	I.2. Absolvovanie povinne voliteľných a výberových predmetov
	minimálne 10

	I.3. Práca - výskumný projekt k dizertačnej skúške 
	30

	I.4. Študijný, resp. výskumný pobyt na zahraničnom vysokoškolskom alebo vedecko-výskumnom pracovisku:

semestrálny

mesačný

V externej forme štúdia možnosť alternácie vyučovacou činnosťou:

4 semináre týždenne/semester

2 semináre/semester

Vedenie bakalárskej práce
	15

5

10

5

2


2. Tvorivá činnosť v oblasti vedy

	Činnosť
	Kredity

	II.1.1. Vedecká monografia zahraničná/domáca (AAA/AAB)
	30/20

	II.1.2. Vedecká práca v zahraničnom časopise alebo zborníku (ABA, ABC, ACA, ACB, ACC, ADC, ADD, ADA, AEC, CDF)
	20

	II.1.3. Vedecká práca v domácom recenzovanom vedeckom časopise alebo zborníku (ABB, ABD, ACD, ADF, AED, AEE, AEF, AFC, AFD, AFA, AFB, BAA, BAB, BCB, BCI, CDC, CDD)
	10

	II.1.4. Recenzia a iná publikovaná odborná práca (AFA, AFF, AFG, AFH, AFK, AFL, BBA, BBB, BCK, EDI, BDA, BDB, BDE, BDF, BEC, BED, BEE, BEF, BFA, BFE, CEC, CED, EAJ, EDJ)
	5

	II.1.5. Každá citácia domáca/zahraničná
	1/3

	II.2.1. Aktívna účasť na zahraničnom vedeckom podujatí 
	10

	II.2.2. Aktívna účasť na domácom vedeckom podujatí 
	5

	II.3.1. Vedenie „Grantu PU pre doktorandov“ alebo iného výskumného grantu
	15

	II.3.2. Účasť na riešení vedeckého grantového projektu 
	10

	II.3.4. Napísanie dizertačnej práce (kredity budú priznané po prijatí na obhajobu)
	30

